Pengantin lelaki kemaruk berjoget dengan penyanyi dangdut
Oleh KOSMO!

15 November 2021, 7:45 pm
JAKARTA – Sebuah video memaparkan aksi seorang pengantin lelaki sedang asyik berjoget dan menyanyi bersama penyanyi dangdut menjadi tular di TikTok lantaran reaksi pengantin perempuan yang kelihatan menahan marah kerana tingkah laku suaminya, lapor laman berita Suara.com hari ini.
Menerusi klip video yang dikongsikan itu, pengantin lelaki dilihat sedang menyanyi dan menari bersama seorang penyanyi dangdut yang dijemput untuk memeriahkan majlis perkahwinannya.
Kedua-duanya  kelihatan asyik menari di pentas majlis perkahwinan sehinggakan pengantin perempuan dilihat memandang ke arah suaminya dengan wajah menahan marah sambil bercekak pinggang.
“Isterinya hanya mampu tersenyum dan menahan marah kerana ramai tetamu yang hadir,” tulis keterangan pada video tersebut.
Pada penghujung video, ibu pengantin perempuan secara tiba-tiba naik ke atas pentas dan merampas mikrofon daripada menantunya lantas menyanyi bersama-sama penyanyi wanita tersebut.
Pengantin lelaki berkenaan kelihatan malu dengan tindakannya, lantas beredar dan mengambil makanan untuk dijamah. – Agensi


Rumah Bonda gagal peroleh semakan cabar JKM Notis Lak
Oleh NUZULSHAM SHAMSUDDIN

15 November 2021, 7:19 pm
KUALA LUMPUR – Pertubuhan Kebajikan Rumah Bonda Kuala Lumpur gagal dalam permohonannya untuk memperoleh kebenaran semakan mahkamah bagi mencabar Tindakan Lak atau sita oleh Jabatan Kebajikan Masyarakat (JKM) Wilayah Persekutuan ke atas premis itu.
Hakim Mahkamah Tinggi Datuk Ahmad Kamal Md. Shahid memutuskan demikian selepas membenarkan bantahan Jabatan Peguam Negara (AGC) terhadap permohonan yang dikemukakan itu.
Peguam Asiah Abd. Jalil berkata, pihaknya memohon agar tiada kos diperintahkan kerana permohonan semakan kehakiman itu dibuat tanpa sebarang matlamat keuntungan, sebaliknya demi kepentingan awam.
“Mahkamah membenarkan permohonan kami yang mana tiada perintah untuk kos. Pihak kami akan memfailkan rayuan terhadap keputusan hari ini,” katanya ketika dihubungi selepas keputusan kebenaran permohonan semakan kehakiman itu yang dijalankan secara dalam talian (e-mel) hari ini.
Prosiding hari ini turut disertai Peguam Kanan Persekutuan, Nur Idayu Amir.
Pada 15 September lalu, AGC membantah permohonan kebenaran semakan kehakiman susulan dakwaan berlaku penderaan seorang remaja sindrom Down berusia 13 tahun.

Menurut Nur Idayu,  bantahan itu dibuat kerana pemohon (Rumah Bonda) sepatutnya merayu kepada Menteri Pembangunan Wanita, Keluarga dan Masyarakat dalam tempoh 30 hari selepas Tindakan Lak, mengikut Seksyen 22 Akta Pusat Jagaan 1993 dan bukan terus memfailkan semakan kehakiman ke mahkamah.
Pada 13 Ogos lalu, pertubuhan itu menerusi Pengerusinya Siti Bainun Ahd Razali memfailkan permohonan kebenaran semakan kehakiman dengan menamakan Pengarah JKM Wilayah Persekutuan dan Menteri Pembangunan Wanita, Keluarga dan Masyarat masing-masing sebagai responden pertama dan kedua.
Berdasarkan permohonan itu, Siti Bainun antaranya mendakwa Notis Tindakan Lak yang dikeluarkan responden pertama (JKM) pada 9 Julai lalu terhadap pemohon dan melaksanakan tindakan itu pada 12 Julai lalu ke atas premis Rumah Bonda adalah dipengaruhi oleh desakan masyarakat susulan laporan media mengenai dakwaan penderaan terhadap kanak-kanak tersebut yang tular mulai 5 Julai lalu.
Siti Bainun mendakwa kedua-dua responden bertindak sedemikian sebagai suatu reaksi terburu-buru selepas desakan masyarakat yang menuntut JKM dan kerajaan mengambil tindakan tegas ke atas penderaan itu, sedangkan remaja berkenaan tiada kaitan dan bukan penghuni rumah itu.
Remaja itu sebaliknya merupakan anak jagaan Siti Bainun yang diperintahkan oleh Mahkamah Kanak-Kanak Kuala Lumpur pada 14 Julai lalu kepada Siti Bainun atas kapasiti peribadi sebagai Orang Yang Layak dan Sesuai (OYLS).
Siti Bainun memohon suatu perintah deklarasi bahawa Rumah Bonda pada sepanjang masa material sedang dalam proses permohonan pendaftaran dengan JKM dengan pengetahuan kedua-dua responden.
Pemohon juga memohon suatu perintah mandamus untuk mengarahkan kedua-dua responden melaksanakan serta-merta antaranya membuka lak terhadap rumah itu bagi membolehkan pemohon memasuki dan mengakses untuk menyambung semula proses dan prosedur yang berbaki dalam permohonan pendaftaran dengan JKM. -K!ONLINE


Liga Hoki Dalam Dewan Malaysia dianjurkan bulan depan
Oleh MUHAMMAD ZUHAILY BADLISHAH

15 November 2021, 6:41 pm
KUALA LUMPUR – Penganjuran Liga Hoki Dalam Dewan Malaysia yang tertangguh sebelum ini akan kembali dianjurkan secara karnival di Universiti Pendidikan Sultan Idris (UPSI), Perak dari 10 hingga 19 Disember depan.
Edisi pertama yang diperkenalkan oleh Konfederasi Hoki Malaysia (MHC) bakal menyaksikan penyertaan sembilan pasukan lelaki dan enam pasukan wanita dengan mengikut format pertandingan liga satu kumpulan.
Pengerusi Jawatankuasa Hoki Dalam Dewan dan Akademi Hoki Raja Ashman Shah, Shurizan Mansor berharap ia akan dapat berlangsung mengikut jadual ditetapkan selepas beberapa kali terpaksa ditunda ekoran pandemik Covid-19.
“Kami berharap kejohanan ini dapat direalisasikan walaupun jumlah pasukan yang mengambil bahagian dalam skala kecil. Harapannya agar kejohanan ini akan menjadi pemangkin untuk menaikkan lagi sukan hoki dalam dewan.
“Kami merancang untuk menganjurkan kejohanan ini secara tahunan. Matlamat kami juga bagi menarik minat lebih ramai orang di luar sana untuk bermain sukan ini.
“Saya berharap tempoh sebulan ini, pasukan-pasukan yang telah mengesahkan penyertaan dapat melakukan persiapan sebaiknya untuk memberi saingan dalam kejohanan ini,” katanya.

Dalam perkembangan sama, Shurizan juga menjelaskan bahawa kejohanan itu akan digunakan sebagai platform untuk mencari pemain-pemain yang boleh menyarung jersi kebangsaan pada Piala Asia Hoki Dalam Dewan dijadualkan Mac tahun depan.
“Kejohanan ini adalah salah satu landasan untuk pemilihan pemain bagi mewakili skuad kebangsaan nanti,” jelasnya yang turut berharap penganjuran itu dapat menarik minat ramai penaja pada masa depan. – K! ONLINE


Pesakit sembuh rendah berbanding kes baharu
Oleh SITI A'ISYAH SUKAIMI

15 November 2021, 7:12 pm
PUTRAJAYA – Jumlah pesakit sembuh hari ini merekodkan sebanyak 4,551 kes, iaitu rendah berbanding pesakit baharu dengan angka kumulatif kes sembuh daripada Covid-19 sebanyak 2,455,767 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu merekodkan sebanyak 5,143 kes termasuk 13 kes import, dengan jumlah keseluruhan kes positif Covid-19 sebanyak 2,551,452 kes.
“Daripada jumlah kes harian dilaporkan, sebanyak 126 kes (2.4 peratus) kategori tiga, empat dan lima serta 5,017 kes (97.6 peratus) kategori satu dan dua.
“Terdapat 526 kes dirawat di Unit Rawatan Rapi dan 250 kes memerlukan bantuan pernafasan,” katanya dalam satu kenyataan di sini hari ini.
Tambah beliau, sebanyak tiga kluster baharu dikenal pasti dengan jumlah kluster aktif sebanyak 250 kluster. – K! ONLINE


Jepun sumbang peralatan rangkaian sejuk bernilai lebih RM6 juta
Oleh SITI A'ISYAH SUKAIMI

15 November 2021, 6:37 pm
PUTRAJAYA – Kementerian Kesihatan (KKM) menerima sumbangan peralatan rangkaian sejuk bernilai lebih RM6 juta bagi meningkatkan kapasiti penyimpanan vaksin Covid-19.
Sumbangan oleh Kerajaan Jepun melalui Japan International Cooperation Agency (JICA) itu melibatkan sejumlah 184 unit peti sejuk, 1,343 unit kotak pendinginan (cold box) dan 1,579 unit pencatat data (data logger) yang telah diagihkan ke fasiliti kesihatan di seluruh Malaysia.
KKM dalam satu kenyataan memaklumkan, sumbangan tersebut telah dilaksanakan melalui Kerjasama Teknikal Malaysia dan Jepun yang diselaraskan oleh JICA.
“Menteri Kesihatan, Khairy Jamaluddin Abu Bakar telah menerima sumbangan berkenaan yang diserahkan oleh Duta Jepun ke Malaysia, Oka Hiroshi danSenior Representative JICA Malaysia, Fukazawa  Shinsaku dalam satu Majlis Penyerahan Rasmi yang diadakan hari ini di Putrajaya.
“Peralatan yang disumbangkan membantu menampung keperluan penyimpanan vaksin Covid-19 sepanjang Program Imunisasi Covid-19 Kebangsaan (PICK) dan telah diserahkan kepada fasiliti bermula pada bulan September 2021,” katanya dalam satu kenyataan akhbar di sini hari ini.
Sementara itu, KKM merakamkan setinggi-tinggi penghargaan dan terima kasih di atas sumbangan yang diberikan oleh Kerajaan Jepun dan mengalu-alukan kerjasama ini di masa hadapan. -K!ONLINE


Tular video ibu buat rawatan spa pada bayi
Oleh KOSMO!

15 November 2021, 7:00 pm
JAKARTA – Seorang wanita yang memakaikan masker wajah dan melakukan rawatan spa kecantikan pada bayinya menjadi tular di media sosial, lapor laman berita Suara.com semalam.
Pemilik akaun TikTok bernama @momihood_ itu memuat naik video dirinya memakaikan masker dan  mencuci rambut seorang bayi supaya bayi itu kekal cantik sejak kecil.
“Diberi rawatan spa dulu ya, bayi juga memerlukan waktu rehat,” demikian kenyataan ditulis bersama video itu.
Netizen yang menonton video tersebut kemudiannya membanjiri ruangan komen dengan pelbagai pendapat.
“Spill (dedahkan) maskernya dari mana, kak,” komen seorang netizen yang berminat untuk membeli masker untuk bayi.
“Cantik sejak bayi,” komen netizen lain.

Sehingga kini, video tersebut sudah ditonton lebih 765,000 kali dengan lebih 1,000 komen. – AGENSI


Namewee tidak kesal kritik pemerintah, nasionalis China
Oleh KOSMO!

15 November 2021, 7:04 pm
TAIPEI, Taiwan –  Seorang penyanyi rap yang melantunkan  lagu Mandarin mempersenda golongan nasionalis China menyatakan hari ini bahawa dia tidak kesal disenarai hitam oleh Beijing selepas lagunya meletup dan mencatat lebih 30 juta tontonan di laman perkongsian video YouTube.
Diterbitkan bulan lalu, lagu Fragile oleh artis rap Malaysia, Namewee dan menampilkan penyanyi Australia, Kimberley Chen menjadi sensasi di seluruh Asia walaupun disekat di tanah besar China.
Lagu itu bertatarbelakangkan cinta tetapi sarat dengan satira terhadap golongan nasionalis yang digelar ‘little pinks’ dan juga pemerintah China.
“Saya tidak pernah menyekat diri saya atau mengamalkan penapisan kendiri,” kata Namewee kepada pemberita di Taipei ketika dia dan Kimberley meraikan pencapaian 30 juta tontonan.
“Pada saya, karya yang bagus perlu datang dari hati dan perlu jujur,” tambahnya.
Penyanyi berbahasa Mandarin, bintang filem dan selebriti jarang berani mencetuskan kontroversi melibatkan China. Beijing juga mempunyai sejarah menghukum mereka yang berani mengkritik pemerintahannya.

Kata-kata celupar walaupun tersilap akan segera menyebabkan artis tersebut ‘dibekukan’ daripada pasaran China, manakala karier seninya juga akan ‘terbunuh’.
Bagaimanapun, kesanggupan Namewee dan Kimberley menampilkan subjek tabu mengundang kemarahan Beijing ketika China semakin berani di pentas dunia di bawah pentadbiran Presiden Xi Jinping
“Lirik lagu itu bijak kerana berbunyi seperti lagu cinta yang tidak kesampaian tetapi  setiap baris terselit rujukan kepada sama ada perasaan ‘rapuh’ terhadap pemerintah China atau mempersendakan retorik Parti Komunis,” kata DJ Hatfield yang merupakan seorang profesor bidan muzik di Universiti Kebangsaan Taiwan.
Selama lebih empat minggu, Fragile mengungguli video ‘trending’ YoTube di Taiwan, Hong Kong, Singapura dan Malaysia selain mengecapi populariti dalam kalangan penduduk Cina di Australia, Kanada dan Amerika Syarikat.  – AFP


45 PATI diberkas, dua positif Covid-19
Oleh MASTURAH SURADI

15 November 2021, 6:19 pm
MERSING – Seramai dua daripada 45 pendatang asing tanpa izin (PATI) warganegara Indonesia yang berjaya diberkas Tentera Darat Malaysia (TDM) pagi tadi setelah disyaki cuba memasuki negara melalui jalan tikus didapati positif Covid-19.
Markas Divisyen Ketiga Infantri Malaysia (3 Divisyen) dalam satu kenyataan memberitahu, anggota petugas pemerhati telah mengesan bunyi bot yang mencurigakan kira-kira pada pukul 1 pagi di perairan utara Tenggaroh di sini.
“Atas maklumat tersebut, anggota petugas telah membuat serbuan dan kira-kira pukul 1.30 pagi, seramai 39 PATI berjaya ditahan. 26 daripadanya dipercayai baru saja tiba dan selebihnya iaitu 13 PATI sedang menunggu bot untuk pulang ke negara asal.
“Pada pukul 8.45 pagi, anggota Quick Reaction Force (QRF) yang ditugaskan untuk membuat penjejakan berjaya menangkap enam PATI sedang bersembunyi di kawasan Ladang Sawit Tenggaroh Timur tidak jauh dari lokasi tangkapan pertama.
“Mereka dipercayai saki baki PATI yang baru tiba ke negara ini. Kesemua 45 PATI tersebut terdiri daripada 36 Lelaki dan sembilan wanita warga Indonesia berusia sekitar 19 hingga 46 tahun,” katanya dalam satu kenyataan di sini hari ini.
Katanya, semua mereka telah dibuat saringan Covid-19 di Pos Tanjung Sepang dan hasil ujian mendapati dua daripadanya positif Covid-19.

Menurutnya, pihak Kementerian Kesihatan (KKM) akan menguruskan dua PATI tersebut mengikut prosedur KKM sehingga diserahkan kepada pihak Jabatan Imigresen Malaysia (JIM).
Tambah kenyataan itu, nilai rampasan dianggarkan berjumlah RM10,000 melibatkan RM4,174, matawang Rupiah Indonesia IDR5,455,300 (RM1,590) bersama-sama lapan buah telefon bimbit serta jam tangan pelbagai jenama.
Kesemua PATI katanya, selepas menjalani ujian saringan tersebut akan diserahkan kepada pihak Jabatan Imigresen Malaysia Setia Tropika, Kempas, Johor Bahru.
Laporan kejadian tersebut pula katanya, telah dibuat di Balai Polis Bayu Damai.-K! ONLINE


Ibu jatuh cinta dengan bakal menantu
Oleh KOSMO!

15 November 2021, 6:30 pm
WASHINGTON – Seorang wanita terkejut apabila ibunya mengaku enggan menghadiri majlis perkahwinannya kerana ‘amat mencintai’ bakal menantu sendiri, lapor laman berita Mail Online kelmarin.
Wanita tersebut yang berkongsi dilemanya menerusi laman sosial, WeddingBee mengaku dunianya seakan gelap apabila ibu yang amat disegani  itu menaruh perasaan terhadap bakal suaminya.
Malah, si ibu juga mengaku akan bertindak mengikut keinginannya jika berpeluang dan enggan menghadiri majlis perkahwinan pasangan tersebut.
Menurut wanita itu, tunangnya amat rapat dengan ahli keluarganya yang lain dan mereka kerap  melakukan pelbagai aktiviti bersama-sama seperti mendaki gunung dan berkhemah.
“Namun, ibu saya tidak bahagia dengan perkahwinannya bersama bapa dan tunang saya membuatkan ibu saya memiliki perasaan sayang yang tidak pernah dirasai sepanjang dia bersama dengan bapa saya,” luah wanita itu.
Netizen yang membaca luahan itu kemudiannya berkongsi pendapat dan memberikan sokongan kepada wanita tersebut.

“Perasaan ibu anda itu adalah sesuatu yang tidak wajar dan dia tidak seharusnya berkongsi perkara itu dengan anda,” komen seorang wanita.
“Ibu anda perlu menjalani terapi,” komen seorang wanita lain. – AGENSI


Pengusaha premis judi disaran teroka perniagaan baharu
Oleh NORLIDA AKMAR IDROS

15 November 2021, 5:44 pm
ALOR SETAR – Pengusaha premis judi di negeri ini disarankan untuk beralih kepada perniagaan lain susulan keputusan kerajaan negeri tidak lagi mengeluarkan lesen baharu kepada premis tersebut berkuat kuasa serta-merta.
Menteri Besar Kedah, Datuk Seri Muhammad Sanusi Md. Nor berkata, kalangan mereka yang terlibat boleh mencari perniagaan lain dengan meneroka bidang baharu seperti sektor makanan.
“Kita berharap pengusaha boleh cari alternatif lain. Ada yang terjejas semasa pandemik Covid-19 meneroka bidang perniagaan baharu.
“Ada kedai perabot tukar kepada kedai makan. Macam-macam kita boleh buat untuk hidup,” katanya pada sidang akhbar selepas persidangan Dewan Undangan Negeri Kedah ke-14 di Wisma Darul Aman di sini hari ini.
Berhubung kesan penutupan premis judi termasuk daripada aspek kehilangan kerja, kata beliau, pekerja dalam premis tersebut tidak ramai dan biasanya hanya seorang hingga dua orang menjaga kaunter.
“Tidak berapa ramai yang terlibat berbanding kerosakan yang berlaku,” ujarnya.

Kosmo! hari ini melaporkan Kerajaan Negeri Kedah memutuskan tiada lagi lesen premis judi baharu yang akan dikeluarkan pihak berkuasa tempatan (PBT) berkuat kuasa serta-merta. – K! ONLINE


Kapal dagang Singapura paling banyak ceroboh perairan Johor
Oleh MOHAMAD FAIZAL HASHIM

15 November 2021, 6:13 pm
JOHOR BAHRU – Kapal dagang dari Singapura merupakan yang paling banyak mencerobohi kawasan perairan negeri sepanjang tahun ini.
Pengarah Maritim Negeri Johor, Laksamana Pertama Maritim Nurul Hizam Zakaria berkata, sebanyak 32 buah kapal dagang dari republik itu ditahan dalam Ops Jangkar Haram sejak awal tahun sehingga semalam.
Katanya, angka tersebut menyumbangkan kepada jumlah penahanan kapal tertinggi direkodkan dalam sejarah Maritim Negeri Johor iaitu sebanyak 113 buah kapal ditahan.
“Ops Jangkar Haram yang dijalankan pada tahun ini mencatatkan jumlah tertinggi kapal dagang yang ditahan kerana tidak mematuhi peraturan serta undang-undang ketika berada di perairan negara.
“Antara kesalahan yang dilakukan oleh kapal dagang tersebut ialah berlabuh secara haram, tidak mempunyai insurans dan membuat pemindahan minyak,” katanya.
Beliau berkata demikian pada sidang akhbar selepas melancarkan Ops Redback ke-16 kerjasama antara Maritim Malaysia dan Australian Border Force (ABF) di Ibu Pejabat Maritim Negeri Johor, di sini hari ini.

Yang turut hadir ialah Pengarah Bahagian Penguatkuasaan dan Penyelarasan Maritim, Laksamana Muda Maritim Hamid Mohd. Amin dan Penasihat ABF di Malaysia, Superintendan John Fleming.
Katanya, Maritim Negeri Johor akan meneruskan Ops Jangkar Haram di kawasan perairan Johor Timur terutama Tompok Utara untuk memastikan pengendali kapal dagang dapat mematuhi undang-undang yang ditetapkan.
Selain Singapura, katanya, antara negara lain yang mencatatkan kes penahanan tertinggi ialah Indonesia dengan 12 buah kapal, Malaysia (11), Greece (8) dan Hong Kong (5).
“Penahanan terbesar ini adalah satu kejayaan besar buat Maritim Negeri Johor yang menjadi bukti keberkesanan tindakan penguatkuasaan yang dijalankan. Jumlah kapal yang ditahan pada tahun-tahun terdahulu tidak pernah cecah 100 buah kapal,”katanya.-K! ONLINE


Tunggang kuda ambil pesanan dapat perhatian ramai
Oleh KOSMO!

15 November 2021, 5:40 pm
PETALING JAYA – “Hanya di Cyberjaya, ‘drive thru’ (pandu lalu) guna kuda sebab kereta dah terlalu ‘mainstream’ (arus perdana)”.
Itulah perkongsian seorang pengguna media sosial di laman sosial Twitter, dia berkongsi beberapa gambar memaparkan sekumpulan individu menunggang kuda di pandu lalu sebuah restoran makanan segera dipercayai di Cyberjaya.
Berdasarkan gambar yang dikongsikan @Twt_Cyberjaya di Twitter, sekumpulan penunggang kuda itu bertindak memesan makanan di kaunter pandu lalu tetapi perkongsian tersebut mencetuskan perdebatan dalam kalangan pengguna media sosial.
Menerusi tinjaun Kosmo! di ruangan komen, rata-rata pengguna media sosial mempersoalkan najis yang ditinggalkan oleh kuda tersebut dan ada juga mengecam tindakan penunggang-penunggang itu kerana didakwa tidak memakai pelitup muka.
Salah seorang pengguna @Erickamail berkata, adakah penunggang-penunggang kuda itu bertanggungjawab membersihkan najis yang ditinggalkan oleh haiwan tunggangan mereka itu.
“Itu ada tahi dekat tempat ambil ‘order’ (pesanan), adakah penunggang-penunggang itu ada rasa tanggunjawab untuk kutip balik semua najis yang ditinggalkan haiwan tersebut? kerana dalam isu ini pemilik yang salah kalau dibiarkan macam itu sahaja,” jelasnya.

Sementara itu, @Kayansnigel berkata, jika motosikal yang buat pesanan mereka akan suruh pesan di dalam kedai tapi individu-individu berkenaan dipercayai tidak mematuhi prosedur operasi standard (SOP) dibenarkan sahaja ambil pesanan dekat sana.
“Benda paling sakit hati, cuba kalau motosikal yang lalu dekat ‘drive thru’ (pandu lalu) disuruhnya ‘order’ (pesan) dekat dalam sedangkan orang nak cepat. Tetapi individu itu tak pakai pelitup muka boleh sahaja pesan dekat situ,” katanya.
Walaubagaimanapun, difahamkan pengiring kepada penunggang-penunggang tersebut telah membersihkan najis yang ditinggalkan oleh kuda berkenaan.- K! ONLINE.


2 minggu demam, Dini Schatzmann akhirnya masuk wad
Oleh MOHAMMAD SHAHEMY AZMI

15 November 2021, 6:17 pm
PETALING JAYA – Sehari selepas meraikan kemenangan kekasihnya yang juga pelakon, Janna Nick menggondol Anugerah Bintang Paling Popular ke-34 (ABP34) pada Sabtu lalu, pelakon Dini Schatzmann terpaksa ‘tumbang’ apabila dimasukkan ke wad hospital akibat demam dan jangkitan kuman.
Ujar Dini, dia nekad untuk ke sebuah pusat perubatan di Damansara, Selangor, semalam selepas mengalami demam selama hampir dua minggu.
“Saya sudah demam hampir dua minggu. Saya hanya demam biasa pada mulanya dan akan okay selepas makan Panadol. Keputusan ujian calitan Covid-19 juga telah dibuat sebanyak tiga kali dan keputusannya negatif.
“Tapi saya masih demam dan ketika ke hospital semalam, suhu badan saya naik sehingga 39.7 darjah Celsius. Tekak dan hidung juga berasa tidak selesa. Doktor yang melakukan ujian terhadap darah memaklumkan terdapat jangkitan bakteria di dalamnya (darah),” kata Dini.
Pelakon drama 30 Pesanan Suara itu berkata, dia kemungkinan akan ditahan di wad untuk beberapa hari lagi sebelum dibenarkan keluar untuk pemantauan doktor.
“Saya masih perlu ditahan di wad selama dua atau tiga hari lagi kerana masih dalam pemantauan,” jelasnya.

Dalam pada itu, Dini turut menzahirkan ucapan terima kasih kepada mereka yang memberikan kata-kata semangat dan mendoakan kesembuhan dirinya.
“Alhamdulillah, keadaan saya sekarang beransur pulih dan akan kembali bekerja seperti biasa. Doakan saya,” katanya.
Semalam, Janna ada memuat naik foto dalam InstaStory miliknya menunjukkan dia memegang tangan kekasihnya ketika lelaki itu sedang dirawat di hospital.
“Kesian kesayangan saya Dini Schatzmann,” tulisnya.
Sebelum dimasukkan ke hospital, Dini dan Janna sempat menarik perhatian ramai apabila membuat penampilan dengan gaya fesyen unik ketika menghadiri malam ABP34 dengan menggayakan topeng penuh menutupi wajah mereka.
Janna tampil dengan busana sekuin rona perak manakala Dini menggayakan sut rona hitam dengan topeng memaparkan angka enam sehingga mereka dilabel sebagai Kim-K dan Squid Game versi Malaysia.
Rata-rata pengguna media sosial melabelkan pasangan bahagia itu sebagai Kim K dan Squid Game versi Malaysia. – K! ONLINE


Disangka jatuh, anjing lari selamatkan budak perempuan
Oleh KOSMO!

15 November 2021, 6:12 pm
PETALING JAYA – Seorang wanita berkongsi gelagat seekor anjing yang berlari meluru ke arah kanak-kanak perempuan gara-gara haiwan itu menyangka budak tersebut jatuh.
Menerusi perkongsian video oleh @Queeniejasia di laman aplikasi TikTok, haiwan tersebut terus melarikan diri dari pemiliknya selepas melihat kanak-kanak perempuan itu seperti dalam keadaan terjatuh.
Berdasarkan video berdurasi sembilan saat di TikTok itu, pemilik anjing berkenaan tidak sempat untuk mengejar haiwan peliharaannya itu kerana kejadian itu berlaku dengan sangat pantas.
Menerusi tinjaun Kosmo! di ruangan komen, rata-rata pengguna media sosial yang bukan beragama islam berasa kasihan dengan keadaan budak perempuan itu dan ada juga menasihati agar pemilik berkenaan membawa ‘leash’ (rantai anjing).
Salah seorang pengguna @fedrickding berkata, dia berpesan kepada orang ramai yang ingin membawa haiwan peliharaan terutamanya anjing sila bawa ‘leash’ masing-masing untuk mengelak kejadian yang tidak diingini.
“Wahai rakyat Malaysia yang selalu bawa anjing ke taman, haiwan peliharaan kita kena sentiasa pasang tali supaya tak jadi kejadina macam ini. Kalau anjing yang agresif amat berbahaya.

“Tak pasal-pasal anak orang kena gigit, bahaya kena sentiasa berjaga-jaga yang ada bawa anjing ke kawasan ‘public’ (tempat awam) walaupun jenis anjing yang kecil. Kita kena sentiasa peka dengan sekeliling,” ujarnya.
Sementara itu, @Esclairx berkata, sebagai seorang warganegara Malaysia yang tidak beragama Islam dia menasihati agar sentiasa hormati dengan pegangan individu beragama muslim.
“Saya sebagai rakyat Malaysia yang bukan beragama islam, tolong ‘respect’ (hormati) kawan-kawan muslim yang tidak dibenarkan menyentuh anjing, tolong letak tali dan jaga anjing anda sebaik mungkin,” jelasnya.
Bagaimanapun, melihat kepada video berkenaan keadaan kanak-kanak perempuan itu selamat dari sebarang kecederaan. – K! ONLINE.


Macam sembang ‘laki bini’ di konti baca berita
Oleh KOSMO!

15 November 2021, 6:05 pm
PETALING JAYA – Keunikan bahasa Melayu-Siam di beberapa wilayah di Selatan Thailand sering sahaja mendapat perhatian ramai.
Bahasa Melayu yang dicampur dialek Kelantan dan Siam menjadi bahasa utama percakapan masyarakat di tiga wilayah termasuk, Yala, Patani dan Narathiwat.
Keunikan dialek itu bukan sahaja menjadi bahasa harian malah turut dibawa ke siaran langsung berita di saluran televisyen tempatan di Yala dikenali NBT Yala.
Menerusi satu tayangan siaran langsung stesen NBT Yala yang dikongsi melalui laman sosial Facebook menyaksikan satu lagi keunikan cara penyampaian berita oleh dua penyampai mereka.
Kedua-dua penyampai lelaki dan wanita itu dilihat secara bersahaja menggunakan dialek mereka dan cara penyampaian mereka berdua ibarat percakapan ‘laki bini’ di rumah.
Paling menarik apabila mereka berdua menyampaikan berita mengenai isu harga barangan dapur seperti sayur yang meningkat di Yala ketika ini.

“Dah sayur pakat naik harga habis, molek kita tanam sendiri di belakang rumah,” jelas penyampai lelaki itu.
“Memang molek buat macam tu, harga sayur di atas pasar dengan pasar malam sekarang naik serak-serak (mendadak),” jawab penyampai wanita.
Cara penyampaian yang dilakukan oleh kedua-dua penyampai itu turut menarik minat orang ramai di Malaysia, ada yang menyifatkan cara mereka berdua itu cukup bersahaja.
“Macam mak ayah aku mereka bercakap tambah pula isu harga barang naik ni. Mana dia peduli kerajaan ke tidak. Menarikkan kalau ada juga stesen kita buat sama,” jelas Izwan Ez.
“Ini bersembang laki bini ni, lucu aku tengok, tapi tak ada pun ‘control’ macam penyampai lain. Bagi aku hebat,” kata Paksu Irfan. – K! ONLINE.


Amaran ribut petir di 4 negeri malam ini
Oleh NABIL AIMAN NOR AZWAN

15 November 2021, 5:46 pm
PETALING JAYA – Beberapa kawasan di empat buah negeri dijangka dilanda ribut petir berserta hujan lebat sehingga pukul 7 malam nanti.
Jabatan Meteorologi (MetMalaysia) dalam satu kenyataan hari ini berkata, kawasan yang dijangka mengalami ribut petir dan hujan lebat ialah di Larut, Matang Dan Selama,Kuala Kangsar, Kinta, Kampar dan Batang Padang di Perak.
“Ribut petir dan hujan lebat turut diramal berlaku di seluruh Tanah Tinggi Cameron dan Lipis di Pahang.
“Keadaan sama juga dijangka melanda beberapa kawasan di Sarawak iaitu Sarikei, Sibu dan Mukah (Tanjung Manis, Daro, Matu dan Dalat. Manakala di Sabah pula melibatkan kawasan Pedalaman (Tambunan), Pantai Barat (Ranau dan Kota Belud) dan Sandakan (Telupid dan Beluran),” katanya di sini hari ini. – K! ONLINE


Pengantin perempuan terima mas kahwin lori Hino
Oleh KOSMO!

15 November 2021, 5:30 pm
JAKARTA – Seorang pengantin perempuan di wilayah Jawa Tengah, Indonesia menjadi sensasi internet kerana menerima mas kahwin berupa sebuah lori jenama Hino  berharga 1 bilion rupiah (RM292,997), lapor laman berita Merdeka semalam.
Menerusi sebuah klip video yang tular di media sosial, pasangan pengantin baharu itu dilihat duduk di kabin lori tersebut dengan memakai pakaian pengantin sambil melambai tangan.
Lori itu turut dihias dengan reben dan belon pada bahagian depan sebagai tanda hadiah.
“Berapa nilai mas kahwin anda? Seorang pengantin wanita menerima mas kahwin berupa sebuah kenderaan pengangkutan daripada suaminya,” kata keterangan pada video tersebut.
Video itu menjadi tular dengan ramai netizen meluahkan rasa kagum melihatkan jenis mas kahwin tersebut beserta harganya yang mahal.
“Dahsyat sekali mas kahwin berharga 1 bilion rupiah (RM292,997),” kata seorang netizen.

“Mungkin impian wanita itu adalah untuk memiliki sebuah lori,” kata seorang lagi. – AGENSI


Lebih 82 peratus kenderaan PDRM uzur akan ditukar
Oleh NOR SHAFAWATI YUP

15 November 2021, 4:16 pm
SEREMBAN – Lebih 82 peratus kenderaan di bawah seliaan pasukan Polis Diraja Malaysia (PDRM) Ibu Pejabat Polis Kontinjen (IPK) Negeri Sembilan didapati telah uzur dan melebihi had usia akan ditukar dari semasa ke semasa.
Timbalan Ketua Polis Negara, Datuk Seri Mazlan Lazim berkata, dalam melaksanakan tanggungjawab pihak PDRM tetap menjaga kenderaan itu dengan baik selain melakukan penyelenggaraan dan servis mengikut tempoh masa ditetapkan.
“Kenderaan itu masih dapat digunakan walaupun telah melebihi had usia, kita akan tukar kenderaan secara berperingkat mengikut kemampuan dan bajet kerajaan.
“Dalam mengurus aset tersebut, terdapat kekangan dan halangan di luar kawalan yang terpaksa dihadapi antaranya aspek pengurusan kenderaan pasukan yang mana hampir 82 peratus kenderaan telah melebihi had usia penggunaan yang ekonomik,” katanya dalam sidang akhbar di Sekolah Latihan Kontinjen, IPK Negeri Sembilan di sini hari ini.
Beliau sebelum itu melakukan lawatan kerja dan menyerahkan 25 buah kenderaan pasukan iaitu 16 buah  jenis Toyota  Hilux GS Cargo dan sembilan buah Van Go Auto Higer Ace.
Menurut Mazlan, pengurusan aset kenderaan yang sudah berusia dan uzur bukanlah perkara yang mudah, malah kebanyakan tempoh penggunaannnya telah melebihi 15 hingga 20 tahun.

Dalam pada itu, mengulas mengenai penyerahan kenderaan PDRM, Mazlan memberitahu, sebanyak 240 kenderaan  jenis Toyota  Hilux GS Cargo dan Van Go Auto Higer Ace diserahkan ke seluruh kontinjen termasuk Sabah dan Sarawak.
“Di Negeri Sembilan, 25 buah kenderaan diserahkan kepada pihak kontinjen untuk melaksanakan tugas-tugas kepolisan di negeri ini.
“Van Go Auto Higer Ace yang diterima sebanyak sembilan buah adalah sebagai penggantian bagi kenderaan jenis van yang telah dilupuskan dan akan digunakan untuk membawa penumpang bagi tugas operasi dan lain-lain penugasan,” katanya.
Sementara itu, Ketua Polis Negeri Sembilan, Datuk Mohamad Mat Yusop melahirkan penghargaan dan terima kasih kepada pucuk pimpinan tertinggi PDRM kerana sentiasa peka dan sedar akan keperluan dan masalah dari segi logistik di IPK Negeri Sembilan ini.-K! ONLINE


Wilayah Pelancongan Greater Ipoh dibangunkan
Oleh ZAKI SALLEH

15 November 2021, 4:40 pm
IPOH – Satu pelan tindakan dikaji bagi membangunkan Wilayah Pelancongan Greater Ipoh untuk memajukan industri pelancongan secara bersepadu melibatkan empat pihak berkuasa tempatan (PBT).
Selain Majlis Bandaraya Ipoh (MBI) turut terlibat Majlis Perbandaran Kuala Kangsar, Majlis Daerah Kampar dan Majlis Daerah Batu Gajah.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohammed Radzi berkata, ia melibatkan kajian strategi dan dasar-dasar semasa berkaitan pembangunan dan pengurusan pelancongan.
Menurut beliau, pelan tindakan ini membolehkan usaha mempromosikan industri pelancongan lebih berdaya saing dan berlandaskan prinsip-prinsip pembangunan mampan.
“Antara cadangan ialah memantapkan hub pelancongan hipster di Ipoh, hub pelancongan gaya hidup di Batu Gajah, pelancongan eko (Gopeng) dan revitalisasi Kuala Kangsar Bandar Diraja.
“Ipoh misalnya mempunyai banyak bangunan warisan bersejarah yang unik dan tiada di tempat lain, kedai-kedai lama dan lukisan mural yang menarik,” ujarnya.

Beliau berkata demikian pada sidang akhbar selepas merasmikan Program Publisiti dan Penyertaan Awam Draf Rancangan Tempatan Bandaraya Ipoh 2035 di sini pagi tadi.
Hadir sama Timbalan Ketua Pengarah (Perancangan) Plan Malaysia, Asni Mustafa dan Datuk Bandar Ipoh, Datuk Rumaizi Baharin.
Dalam pada itu Rumaizi berkata, Rancangan Tempatan itu memberi ruang kepada orang ramai untuk mengemukakan cadangan mahupun bantahan bermula hari ini sehingga 13 Disember depan.
“Terdapat 107 projek cadangan atau langkah–langkah utama yang strategik dan kritikal, serta 254 program dan projek serta asas panduan berfokus kepada kawasan setempat,” katanya. – K! ONLINE


Arkib FBI dedah penemuan UFO, bangkai makhluk asing
Oleh KOSMO!

15 November 2021, 5:18 pm
WASHINGTON – Beberapa dokumen diarkib daripada Biro Penyiasatan Persekutuan (FBI) mendedahkan mengenai beratus-ratus kelibat objek terbang tidak dikenali (UFO) serta pesawat aneh yang bergerak pada kelajuan sehingga  43,452 kilometer (km) sejam dan kejadian misteri lain yang berlaku pada tahun 1940-an, lapor akhbar Daily Star semalam.
Dokumen tersebut menjelaskan dengan lebih terperinci mengenai pesawat-pesawat misteri dan kelibat UFO sekitar tahun tersebut.
Menurut dokumen arkib tersebut, beratus-ratus UFO dilaporkan dikesan di sekitar Amerika Syarikat (AS) pada tahun 1947 iaitu  tahun sama insiden Roswell berlaku.
Roswell merupakan kejadian aneh yang berlaku di bandar New Mexico, di mana UFO dilaporkan dilihat pada 8 Julai 1947.
Meskipun tentera AS menafikan dakwaan yang menyatakan bahawa pesawat dikesan itu  merupakan UFO, satu memo yang ditulis tiga tahun kemudian oleh seorang ejen khas, Guy Hottel menjelaskan bahawa ‘tiga buah piring terbang’ telah ditemui.
“Setiap satu pesawat UFO tersebut mengandungi tiga bangkai menyerupai  manusia, namun hanya berketinggian 91 sentimeter.

“Bangkai-bangkai tersebut ‘berpakaian diperbuat daripada logam yang paling tulen’,” demikian menurut laporan tersebut.
Selain itu, laporan berkenaan turut menyebut mengenai dakwaan yang menyatakan bahawa beberapa UFO bergerak pada kelajuan hipersonik. Satu lagi laporan mendakwa bahawa satu nahas telah menghancurkan sebuah pesawat pengangkutan.
Turut dilaporkan adalah kejadian seorang juruterbang syarikat penerbangan yang melihat sebuah roket tanpa sayap bergerak pada kelajuan 4,345 km sejam.
Dokumen lain pula mendakwa bahawa roket UFO itu bergerak selaju  43,452 km sejam. – Agensi


Tiada kematian Covid-19 di Pasar Besar Kedai Payang
Oleh MOHD AZLI ADLAN

15 November 2021, 4:47 pm
KUALA TERENGGANU – Jabatan Kesihatan Negeri Terengganu (JKNT) mengesahkan berlaku penularan wabak Covid-19 dalam kalangan peniaga Pasar Besar Kedai Payang di sini baru-baru ini.
Pengarah Kesihatan Terengganu, Datuk Dr. Kasemani Embong berkata, ujian saringan yang dilakukan bermula hujung bulan lalu sehingga Sabtu lalu mengesan seramai 36 peniaga pasar terbabit telah positif Covid-19.
“Kes positif Covid-19 hanya melibat 3.6 peratus daripada 1,000 peniaga Pasar Besar Kedai Payang telah melakukan ujian saringan.
“Hanya dua peniaga pasar terbabit yang positif dimasukkan ke Hospital Sultanah Nur Zahirah (HSNZ) di sini untuk menerima rawatan termasuk seorang di wad rawatan rapi (ICU),” katanya dalam satu kenyataan di sini hari ini.
Terdahulu tular di media sosial dakwaan kononnya majoriti peniaga Pasar Besar Kedai Payang dijangkiti Covid-19 dengan sebahagian besarnya telah meninggal dunia.
Kasemani menerangkan kedua-dua peniaga pasar itu yang dirawat di HSNZ sebelum ini telah sembuh dan dibenarkan keluar wad baru-baru ini.

Beliau juga menegaskan semua kontrak rapat 36 peniaga yang positif Covid-19 terbabit telah dikenal pasti dan menjalani kuarantin.
“JKNT sentiasa mengambil langkah pencegahan dan kawalan sewajarnya bagi mengawal penularan Covid-19 (di Terengganu),” katanya. – K! ONLINE


Hadiri majlis perkahwinan dengan Nissa, Ayus nyaris bertembung bekas isteri
Oleh HANISAH SELAMAT

15 November 2021, 5:20 pm
ANGGOTA kumpulan Sabyan Gambus, Ayus dan Nissa kembali hangat diperkatakan selepas sama-sama menghadiri majlis perkahwinan pensohor media sosial popula Indonesia, Ria Ricis dan Teuku Ryan di Pondok Indah, Sabtu lalu.
Biarpun hadir bersama seorang lagi ahli kumpulan itu, Kamal, mata petugas media tidak terlepas daripada ‘menangkap’ gelagat pasangan yang didakwa menjalin hubungan cinta itu.
Tambahan pula selepas dikatakan menjadi punca perceraian Ayus pada Mac lalu, Nissa seakan-akan menghindari daripada sebarang perkara yang boleh membangkitkan spekulasi.
Pada majlis yang berlangsung di Hotel Intercontinental, Nissa anggun mengenakan gaun rona emas sedondon dengan beg tangan dan pelitup muka dilihat pantas memasuki ruang lobi.
Ayus yang juga bapa kepada dua cahaya mata pula menggayakan persalinan biru mengekori belakangnya bersama Kamal sebelum masing-masing menuju dewan resepsi.
Hakikatnya, pasangan sensasi yang mempunyai hubungan sulit ketika Ayus dilihat bahagia hidup berkeluarga nyaris bertembung dengan bekas isterinya, Ririe Fairuz juga hadir ke majlis tersebut.

Usai acara, Ayus yang ditanya mengenai kehadiran Ririe mengakui tidak sempat bertemu wanita tersebut, sebelum terus menuju ke lif untuk pulang.
Nissa yang juga vokalis kumpulan sang gambus itu pula memaklumkan kedatangannya adalah bagi memenuhi undangan atas nama Sabyan Gambus.
“Kita sama Bang Kamal, tidak nyanyi (mengadakan persembahan).
“Moga Ria dan Ryan menjadi keluarga sakinah, mawadah waramah. Diberikan keturunan yang soleh dan solehah,” katanya tatkala ditanya mengenai kemunculan mereka pada hari itu.
Terdahulu, pada Februari lalu industri hiburan Indonesia panas membicarakan skandal cinta Ayus dan Nissa yang dipercayai sudah terjalin secara rahsia sejak 2019
Malah, adik perempuan pemain keyboard itu turut mengesahkan kepada media rumah tangga abangnya bermasalah dengan kehadiran Nissa sebagai orang ketiga.
Tidak menunggu lama, sebulan kemudian Ririe menuntut cerai kerana dikhianati sekali gus membuatkan ramai menyerang laman sosial Nissa dengan pelbagai caci maki.
Hanya dua bulan selepas perceraian dan membuat permohonan maaf terbuka mengakui kecurangannya, Ayus dan Nissa didakwa mahu bernikah namun hingga kini khabar berkenaan senyap begitu saja. – K! ONLINE


DSNN bakal posisikan Malaysia sebagai pembangun teknologi
Oleh MOHD. HUSNI MOHD. NOOR

15 November 2021, 4:23 pm
PUTRAJAYA – Dasar dan Strategi Nanoteknologi Negara 2021-2030 (DSNN) yang dilancarkan hari ini khusus untuk mentransformasikan Malaysia daripada pengguna teknologi kepada pembangun teknologi.
Menteri Sains, Teknologi dan Inovasi, Datuk Seri Dr. Adham Baba berkata, DSNN juga selari dengan matlamat Dasar Sains, Teknologi dan Inovasi Negara (DSTIN) 2021-2030 iaitu menjadikan Malaysia sebagai sebuah negara berteknologi tinggi.
Beliau berkata, pelancaran DSNN juga mengetengahkan potensi nanoteknologi yang mampu menyelesaikan cabaran dihadapi negara.
“Ia termasuk masalah pencemaran alam sekitar, penjanaan tenaga boleh baharu, hasil pertanian dan keselamatan makanan serta pelbagai bidang keutamaan negara.
“Pandemik Covid-19 telah membuktikan bahawa perkembangan nanoteknologi dalam pembangunan vaksin Pfizer/BioNTech dengan mengaplikasikan lipid nanoparticles yang melindungi dan membawa mRNA ke tapak sasaran sel yang dikehendaki dalam badan manusia,” katanya.
Beliau berkata demikian ketika berucap melancarkan DSNN 2021-2030 secara maya hari ini.

Katanya, pelaksanaan DSNN akan memberi manfaat kepada pembentukan ekosistem nanoteknologi negara yang dinamik dan progresif, yang salah satu teras kepada pelaksanaan Polisi Revolusi Perindustrian (4IR) Kebangsaan.
Adham berkata, DSNN juga bakal menyediakan ekosistem nanoteknologi yang mampan bagi memastikan negara mampu terus berdaya saing.
Menurutnya, DSNN merangkumi empat Teras Strategik disokong oleh 15 strategi serta 32 inisiatif yang merentasi pelbagai sektor ekonomi. – K! ONLINE


Pencapaian MyDigital jadi KPI menteri, MSC 2.0 bakal diperkenal
Oleh AMREE AHMAD

15 November 2021, 4:33 pm
PUTRAJAYA – Perdana Menteri, Datuk Seri Ismail Sabri Yaakob menekankan kepentingan kesalinghubungan digital yang kini menjadi keperluan asas bagi segenap lapisan masyarakat.
Malah, ketika mempengerusikan mesyuarat keempat Majlis Ekonomi Digital dan Revolusi Perindustrian Keempat (4IR), beliau menekankan ekosistem yang mampan dan menyeluruh.
Perkara itu dimaklumkan Menteri di Jabatan Perdana Menteri (Ekonomi), Datuk Seri Mustapa Mohamed sebagai merujuk perutusan pembukaan mesyuarat itu melalui sidang video hari ini.
“Kedua-dua sifat tersebut juga adalah penting bagi merancakkan Ekonomi Digital yang boleh memperkasakan dan meningkatkan taraf hidup rakyat,” katanya satu menerusi kenyataan hari ini.
Justeru, katanya, mesyuarat itu turut mengambil maklum kemajuan inisiatif di bawah Rangka Tindakan Ekonomi Digital Malaysia (MyDigital) dan Dasar 4IR Negara dilakukan pelbagai kementerian.
Pembangunan prasarana digital, ujarnya, juga adalah salah satu asas penting dalam usaha negara untuk segera mencapai matlamat Keluarga Malaysia yang makmur dan mampan.

Sehubungan itu, Ismail Sabri, jelas Mustapa, telah memutuskan bahawa pencapaian inisiatif MyDigital bakal dijadikan petunjuk prestasi utama (KPI) bagi setiap menteri dan ketua jabatan.
Langkah ini, katanya, turut sejajar dengan pembentangan Bajet 2022 dengan beri fokus kepada 3M iaitu memulih kehidupan, membina semula daya tahan dan memangkin pembaharuan. – K! ONLINE


Penyebar berita palsu kematian Pak Lah berdepan tindakan undang-undang
Oleh KOSMO!

15 November 2021, 4:55 pm
Oleh FAIZUL GHAZI
PUTRAJAYA – Pejabat Tun Abdullah Ahmad Badawi bercadang mengambil tindakan undang-undang terhadap pemilik akaun Facebook yang menyebarkan berita palsu berhubung kematian bekas Perdana Menteri Malaysia kelima itu.
Malah, terbaharu, pejabat bekas Perdana Menteri itu mengesan satu lagi hantaran Facebook pemilik nama Mohd. Hasni Izuwan dan Saifulzaman Mahmood yang menyebar berhubung berita palsu status kesihatan Abdullah.
“Pejabat ini menafikan sekeras-kerasnya berita tersebut. Untuk makluman semua pihak, Tun Abdullah berada dalam keadaan sihat walafiat di samping keluarga beliau.
“Pejabat Tun Abdullah memandang serius penularan berita palsu ini dan akan mengambil tindakan undang-undang terhadap mereka yang menyebarkan berita palsu,” kata pejabat bekas perdana menteri itu dalam satu hantaran di Facebook hari ini.
Justeru, pihak pengurusan pejabat Tun Abdullah berharap masyarakat dapat memastikan dahulu kesahihan daripada pihak berkaitan sebelum menyebarkan apa-apa berita bagi mengelakkan kekeliruan.

Terdahulu, berita palsu tersebut tersebar di media sosial sekali gus menimbulkan tanya tanya mengenai status terkini kesihatan Tun Abdullah yang mesra dikenali Pak Lah.
Bagaimanapun, semakan Kosmo! di kedua-dua akaun Facebook yang menyebarkan berita palsu itu mendapati hantaran tersebut telah dipadamkan. – K! ONLINE


Keputusan kes Peter Anthony 14 Disember
Oleh NORLIZAH ABAS

15 November 2021, 5:06 pm
KUALA LUMPUR – Mahkamah Sesyen di sini menetapkan 14 Disember ini bagi memutuskan sama ada bekas Menteri Pembangunan Infrastruktur Sabah, Datuk Peter Anthony dibebaskan atau dipanggil membela diri terhadap pertuduhan berkaitan dokumen palsu berhubung kontrak penyelenggaraan sistem Mekanikal dan Elektrikal (M&E) di Universiti Malaysia Sabah (UMS).
Hakim Azura Alwi menetapkan tarikh itu selepas mendengar penghujahan Timbalan Pendakwa Raya Wan Shaharuddin Wan Ladin yang mewakili pihak pendakwaan dan peguam Munawar Kabir Mohd. Zainal Abidin yang mewakili tertuduh yang juga Ahli Dewan Undangan Negeri (ADUN) Malalap.
Jika mahkamah memutuskan beliau membela diri, keterangan pihak pembelaan akan didengar selama lima hari berturut-turut bermula 3 Januari hingga 7 Januari tahun depan.
Sebelum itu, Munawar memaklumkan, pihaknya akan memanggil lapan saksi pembelaan memberi keterangan.
Wan Shaharuddin turut memohon agar pernyataan pembelaan diberikan kepada pihak pendakwaan dalam tempoh seminggu sebelum saksi-saksi memberi keterangan.
Mahkamah sedang mendengar penghujahan pada akhir kes pendakwaan terhadap Peter, 50, yang didakwa menggunakan dokuman palsu iaitu surat Pejabat Naib Canselor UMS kononnya UMS telah mengadakan kolaborasi dengan Syarikat Asli Jati Engineering Sdn. Bhd. (Asli Jati) milik tertuduh.

Peter sebagai Pengarah Urusan Asli Jati didakwa memalsukan surat pejabat Timbalan Naib Canselor (TNC) UMS bertarikh 9 Jun 2014 dengan memasukkan pernyataan palsu dengan niat menipu di pejabat Ketua Setiausaha Sulit Perdana Menteri, Bangunan Perdana Putra, Putrajaya antara 13 Jun 2014 dan 21 Ogos 2014.
Beliau juga berdepan pertuduhan pilihan iaitu sebagai Pengarah Urusan Syarikat Asli Jati, menggunakan surat pejabat TNC UMS bertarikh 9 Jun 2014 dengan pernyataan palsu pada tajuk surat itu di tempat dan masa yang sama.
Pada perbicaraan lalu, mahkamah diberitahu bahawa kontrak penyelenggaraan sistem Mekanikal dan Elektrikal (M&E) berkenaan tidak diberikan kepada Asli Jati milik Peter sebaliknya diberi kepada REMT Utama Sdn. Bhd. (REMT) melalui tender terbuka.
Bagaimanapun, satu surat lain bertarikh 9 Jun 2014 kemudian dikeluarkan oleh UMS tanpa kebenaran Naib Canselor yang mana tempoh penyelenggaraan telah dilanjutkan sehingga lima tahun.
Terdahulu, Wan Shaharuddin berhujah, dalam kes ini tertuduh telah mendapat keuntungan secara salah apabila projek itu diberikan kepada syarikatnya, Asli Jati menggunakan kepala surat UMS selepas beliau memohon kepada Menteri Kewangan ketika itu, Datuk Seri Najib Tun Razak.
Sambil menyifatkan Peter menggunakan taktik kotor, Wan Shaharuddin mempertikaikan mengapa surat permohonan itu tidak dihantar menggunakan kepala surat Asli Jati sebaliknya menggunakan kepala surat UMS.
Sebelum itu, Munawar turut berhujah, tiada bukti menunjukkan Peter telah melakukan kesalahan seperti yang dinyatakan dalam pertuduhan.
Pembelaan berhujah, deraf surat sokongan yang didakwa disediakan di pejabat tertuduh tidak dapat dibuktikan kesahihannya kerana pihak pendakwaan tidak mengemukakan keterangan analisis forensik bagi mengaitkan tertuduh dengan pertuduhan. – K! ONLINE


Cincin dah ada, tapi tiada calon, LMK rancang nikah 2022
Oleh KOSMO!

15 November 2021, 4:24 pm
PETALING JAYA – “Insya-Allah pada tahun 2022.”
Demikian respons ringkas adik kepada selebriti popular Neelofa iaitu Ameera Khan selepas ditebak dengan soalan mengenai perancangan perkahwinannya oleh netizen.
Jawapan tersebut tercetus selepas seorang netizen bertanya menerusi satu sesi soal jawab dalam InstaStorynya:”Bilakah awak akan mendirikan rumah tangga.”
TANGKAP layar InstaStory yang memaparkan LMK menjawab soalan mengenai perancangan perkahwinannya.
Lebih menarik perhatian ramai, Ameera, 20, yang lebih dikenali sebagai Little Miss Khan atau LMK turut memuat naik sekeping foto menggayakan sebentuk cincin emas putih bertakhtakan batu berlian.
Selain mengenai soalan tarikh perkahwinan, dia juga turut menerima soalan mengenai siapakah jejaka yang bakal menjadi bakal suaminya nanti.
“Sudah ada calon suami,” soal seorang lagi netizen.

Bagaimanapun, Ameera menjawab dia masih belum mempunyai calon suami walaupun sudah mempunyai tarikh dan cincin perkahwinan.
Malah dia juga memberitahu mengimpikan seorang lelaki yang patuh dengan perintah Tuhan berbanding mengejar kekayaan atau memiliki wajah yang kacak.
“Belum lagi tetapi cincin dan tarikh kahwin sudah ada, sedang mencari jodoh ketika ini. Saya cuma cakap tahun 2022 dan terus berdoa perkara tersebut akan terjadi.
“Saya juga mencari lelaki yang taat kepada Allah SWT,” jawabnya lagi.
Dalam pada itu, LMK turut berkongsi satu pesanan yang paling baik pernah diberikan Neelofa kepadanya.
“Jangan biar sesiapa (khususnya kaum lelaki) menyuruh melakukan sesuatu hal atau menghalang melakukan perkara yang anda suka.
“Ini merupakan nasihat paling terbaik kerana kadnag-kadang saya juga boleh menjadi seorang yang tidak bijak,” kongsinya lagi.
Sebagai info, LMK juga pernah dikecam kerana gara-gara pakaian dan aksi mencolok mata. – K! ONLINE


Hanya berpaut pada penutup tong ikan
Oleh SHAMSUL KAMAL AMARUDIN

15 November 2021, 3:36 pm
LUMUT – Walaupun tubuh kesejukan, namun pautan pada penutup tong ikan tidak dilepaskan selain menahan letih serta rasa mengantuk selama 15 jam terapung di laut.
Pengalaman antara hidup dan mati itu diceritakan Mohd. Nor, 62, yang menjadi tekong bersama anaknya, Norasmawi, 29, dan seorang lagi kru berusia 70 tahun.
Ketiga-tiga mereka sebelum ini dilaporkan hilang selepas bot nelayan dinaiki dikatakan karam di perairan Pulau Talang, dekat Pantai Remis, malam kelmarin.
Menurut Mohd Nor, mereka dalam perjalanan balik ke Pantai Remis selepas menangkap ikan apabila mula menyedari air laut sudah memasuki dalam bot sebab kebocoran kira-kira pukul 8.30 malam.
Katanya, kejadian berlaku pantas dan hanya sempat mencapai dua penutup tong ikan bagi menyelamatkan diri, sebelum menelefon anak sulungnya meminta bantuan.
Mohd. Nor yang menjadi nelayan sejak berusia 18 tahun bagaimanapun tidak sempat memberitahu lokasi sebenar kedudukannya selepas talian terputus apabila telefon bimbitnya dimasuki air.

“Ketika itu kedudukan kami sebenarnya tidaklah jauh sangat dari daratan tapi disebabkan tiupan angin agak kuat dan ombak membawa kami semakin jauh ke tengah laut.
“Saya berpaut pada satu penutup tong ikan manakala anak dan kru berpaut pada satu lagi penutup dan kami memastikan tidak berjauhan antara satu sama lain.
“Keadaan lautan yang luas dan sentiasa beralun, sukar nak nampak kalau terpisah, tambahan dalam keadaan cuaca agak berkabus masa itu,” ceritanya ketika dihubungi hari ini.
Mereka kemudian diselamatkan oleh kru bot nelayan pukat tunda yang dalam perjalanan balik ke Hutan Melintang, Bagan Datuk, kira-kira pukul 11 pagi sebelum dihantar pulang ke jeti Pantai Remis. – K! ONLINE


Amaran ribut petir di tiga negeri petang ini
Oleh NABIL AIMAN NOR AZWAN

15 November 2021, 3:18 pm
PETALING JAYA – Beberapa kawasan di tiga buah negeri dijangka dilanda ribut petir berserta hujan lebat sehingga pukul 5 petang nanti.
Jabatan Meteorologi (MetMalaysia) dalam satu kenyataan hari ini berkata, kawasan yang dijangka mengalami ribut petir dan hujan lebat ialah di Tanah Tinggi Cameron, Lipis dan Raub di Pahang.
“Ribut petir dan hujan lebat turut diramal berlaku di seluruh Kluang, Kulai, Kota Tinggi dan Johor Bahru, di Johor.
“Keadaan sama juga dijangka melanda beberapa kawasan di Sarawak iaitu Betong (Saratok dan Kabong), Sarikei (Pakan, Sarikei dan Meradong), Sibu (Sibu) dan Mukah (Tanjung Manis, Daro dan Matu),” katanya di sini hari ini. – K! ONLINE


Mufti Pulau Pinang tegur Menteri Besar Kedah
Oleh SAFINA RAMLI

15 November 2021, 3:51 pm
GEORGE TOWN – Kenyataan Menteri Besar Kedah, Datuk Seri Muhammad Sanusi Md. Nor yang mengaitkan judi ekor dengan Pulau Pinang adalah mendukcitakan dan tidak wajar kerana ia boleh dianggap sebagai penghinaan terhadap institusi-institusi agama Islam di negeri ini.
Mufti Pulau Pinang, Datuk Seri Dr. Wan Salim Wan Mohd Noor berkata, ini kerana institusi-institusi agama Islam di negeri ini sentiasa komited kepada usaha-usaha memartabatkan kedudukan Islam.
“Selaku seorang ‘abang’ suka saya menasihati Menteri Besar Kedah supaya lebih berhati-hati dalam mengeluarkan kenyataan.
“Beliau perlu menjaga imej jawatan yang disandangnya sebagai seorang pemimpin sebuah kerajaan negeri yang dihormati, bukan sebagai pemimpin di peringkat kampung atau kawasan yang pengaruhnya agak terhad,” katanya ketika dihubungi di sini hari ini.
Semalam, Muhammad Sanusi berkata, kerajaan negeri Kedah akan mengharamkan semua kedai nombor ekor daripada terus beroperasi dengan tidak memperbaharui lesen perniagaan mereka dan bagi rakyat Kedah yang ingin membeli judi ekor itu, mereka boleh mendapatkannya di Pulau Pinang.
Menurut Wan Salim, adalah lebih baik jika Menteri Besar itu tidak membuat kenyataan-kenyataan yang boleh menimbulkan kontroversi dengan pemimpin-pemimpin negeri yang lain, terutama negeri jiran, sebaliknya berusaha menjalin hubungan yang mesra dengan semua pihak.

Dalam pada itu, katanya, semua pihak sedia maklum bahawa Yang Di-Pertuan Agong adalah Ketua Agama Islam bagi negeri-negeri yang tiada raja atau sultan di Malaysia.
“Walaupun pada masa kini parti yang memerintah Pulau Pinang adalah Pakatan Harapan yang merupakan gabungan antara parti-parti DAP, PKR dan Amanah, namun kedudukan agama Islam sebagai Agama Persekutuan tetap terpelihara dan diberi perhatian sewajarnya oleh pihak kerajaan negeri.
“Sebagai contoh, bajet yang diperuntukkan kepada Majlis Agama Islam Pulau Pinang bagi melaksanakan pelbagai program dan keislaman di negeri ini mencecah hampir RM70 juta sejak tahun 2008,” katanya. – K! ONLINE


Warga emas hilang, dikhuatiri terjun jambatan
Oleh ROHANA MOHD. NAWI

15 November 2021, 3:55 pm
KOTA BHARU – Seorang warga emas dikhuatiri hilang selepas dipercayai terjun ke dalam Sungai Kelantan dari Jambatan Sultan Yahya Petra di sini hari ini.
Kejadian itu disedari oleh orang awam semasa melalui jambatan berkenaan apabila melihat sebuah motosikal jenis Modenas dipercayai milik Low You Kian, 65, dan sepasang selipar di situ.
Timbalan Ketua Polis Daerah Kota Bharu, Superintendan Mohd. Suhaimi Ali berkata, pihaknya menerima panggilan daripada orang awam kira-kira pukul 7.28 pagi yang membuat laporan mengenai penemuan sebuah motosikal dan sepasang selipar.
Katanya, pemeriksaan di atas jambatan itu, polis turut menjumpai dompet yang mengandungi kad pengenalan mangsa ditinggalkan di bawah tempat duduk motosikal itu.
“Hasil daripada penemuan kad pengenalan itu, polis telah bergegas ke rumahnya di Jalan Hamzah di sini untuk mendapat kepastian daripada keluarga mangsa.
“Polis telah membawa isteri mangsa, Sik Saripah, 56, ke lokasi kejadian dan wanita itu telah mengesahkan bahawa barangan yang ditemui di atas jambatan itu adalah milik suaminya,” katanya ketika ditemui pemberita di lokasi kejadian.

Menurut Mohd. Suhaimi, polis masih menjalankan siasatan lanjut sama ada mangsa terjun di dalam Sungai Kelantan atau hilang di tempat lain.
Sementara itu, menurut Sik Saripah, suaminya keluar dari rumah kira-kira pukul 5 pagi tadi untuk membeli makanan selepas dia mengadu lapar dan tidak boleh tidur.
“Ketika itu, saya sedang tidur dan anak saya menyedari ayahnya keluar rumah dengan menunggang motosikal.
“Selepas dia keluar, hujan mula turun dan kami bimbang suami saya terperangkap dalam dalam hujan lebat. Saya tahu mengenai kehilangan suami apabila polis datang ke rumah pagi tadi,” katanya.- K! ONLINE


Lelaki maut ketika bermain badminton
Oleh HARIS FADILAH AHMAD

15 November 2021, 3:27 pm
JERANTUT – Seorang lelaki tidak sempat menghabiskan perlawanan badminton yang disertainya apabila dia meninggal dunia ketika bermain badminton di Dewan Jerantut Badminton Centre dekat Jerantut Feri di sini semalam.
Dalam kejadian kira-kira pukul 3 petang itu, mangsa Mohamad Fadzil Mokhtar, 34, mengadu sakit pada bahagian dada dan tidak sihat ketika sedang bermain badminton bagi perlawanan peringkat suku akhir satu kejohanan badminton di sini.
Timbalan Ketua Polis Daerah Jerantut, Deputi Superintendan Azman Mat Kamis berkata, polis menerima panggilan daripada orang awam pada pukul 4 petang yang memaklumkan mengenai kejadian seorang lelaki meninggal dunia di Dewan Badminton Jerantut Centre di sini.
“Berdasarkan maklumat, mangsa tidak sempat menghabiskan perlawanan peringkat suku akhir dalam perlawanan badminton di dewan tersebut.
“Difahamkan mangsa mengadu sakit dada serta tidak sihat lalu duduk berehat di tepi gelanggang sebelum tiba-tiba rebah dan meninggal dunia,”katanya di sini, hari ini.
Menurut Azman, mangsa dibawa ke Hospital Jerantut untuk bedah siasat dan menjalani ujian saringan Covid-19.

Katanya, mangsa didapati negatif Covid-19 dan bedah siasat mendapati punca kematian disebabkan serangan jantung.
“Pemeriksaan fizikal ke atas mangsa mendapati tiada sebarang kecederaan yang boleh dikaitkan dengan perbuatan khianat atau jenayah,”ujarnya.-K! ONLINE


Jakoa dicadangkan buat pemetaan seni budaya Orang Asli
Oleh MOHD YUNUS YAKKUB

15 November 2021, 4:02 pm
KUALA LANGAT – Jabatan Kemajuan Orang Asli (Jakoa) dicadangkan melakukan pemetaan budaya bagi komuniti Orang Asli (OA) yang boleh diaplikasikan termasuk bagi industri pelancongan.
Yang Dipertua Dewan Negara, Tan Sri Dr Rais Yatim berkata, berdasarkan rekod terdapat hampir 160,000 masyarakat OA di negara ini sebelum peruntukkan sebanyak RM200juta diagihkan kepada mereka termasuk bagi latihan dan peralatan lain.
Katanya, OA suku Mah Meri contohnya mempunyai kemahiran dalam seni ukiran kayu.
“Komuniti OA tidak boleh dianggap sebagai kumpulan penerima sahaja sebaliknya boleh menyumbang sesuatu kepda negara amnya dan kampung mereka khususnya.
“Dahulu, saya pernah membawa pengukir Mah Meri ke peringkat antarabangsa dan diiktiraf Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO),” katanya pada sidang akhbar selepas melakukan lawatan dan menyumbang 80 bakul makanan kepada masyarakat OA di sini.
Bakul makanan itu adalah sumbangan Yayasan Budi dan Yayasan al-Bukhari serta bantuan RM50,000 untuk latihan kepada generasi kedua pengukir komuniti Mah Meri.

Selain itu, komuniti Mah Meri diberikan peluang mempamerkan seni mereka di Wisma Yayasan Budi di Jalan Tuanku Abdul Rahman.
Menurut Rais, mereka yang telah mahir dalam bidang ukiran dijadikan adiguru kepada generasi akan datang dalam mengukir patung totem seperti Nenek Lanjut, Rimau Berantai dan Paku Kendur.
Ujarnya, malah digalakkan penulisan mengenai OA dilakukan penulis tempatan berbanding luar negara.
“Kalau tiada, seni dan budaya mereka akan pupus dan menjadi artifak muzium sahaja,” tegasnya.
Mengulas lanjut, beliau berkata akan mengadakan pertemuan dan perbincangan bersama Menteri Pelancongan, Seni dan Budaya, Datuk Seri Nancy Syukri mengenai kemungkinan seni industri OA boleh digunakan untuk pelancongan sekiranya mencapai standard yang membanggakan.
“Saya turut mencadangkan beliau (Nancy) melawat Perkampungan Budaya Mah Meri ini dan memberikan komitmen sewajarnya. Sudah tentu, saya yakin Nancy mempunyai kecenderungan untuk mengambil tahu dan membantu,” jelasnya. -K!ONLINE


Penjawat awam Terengganu terima bonus RM700
Oleh MOHD AZLI ADLAN

15 November 2021, 4:07 pm
KUALA TERENGGANU – Kerajaan negeri Terengganu mengumumkan pemberian imbuhan RM700 kepada penjawat awam negeri tersebut.
Menteri Besar Terengganu, Datuk Seri Dr. Ahmad Samsuri Mokhtar berkata, kira-kira 14,000 penjawat awam negeri berkenaan bakal menerima manfaat daripada pemberian bonus yang dijangka akan dilunaskan pada awal tahun hadapan.
“Kerajaan negeri Terengganu menghargai jasa penjawat awam yang telah menggerakkan jentera kerajaan.
“Mereka telah menjamin perkhidmatan terbaik dapat disampaikan kepada rakyat,” katanya ketika membentangkan Belanjawan Terengganu 2022 pada Sidang Dewan Undangan Negeri (DUN) Terengganu di sini hari ini.
Terdahulu, Ahmad Samsuri membentangkan Belanjawan Terengganu 2022 bertemakan ‘Merakyatkan Sejahtera Untuk Semua’ melibatkan perbelanjaan RM2.297 bilion.
Beliau menjelaskan ia merangkumi RM1.657 untuk perbelanjaan mengurus, pembelanjaan pembangunan (RM600 juta) dan perbelanjaan bekalan air (RM40 juta).

“Kerajaan negeri Terengganu juga dijangka menerima hasil dianggarkan RM1.507 bilion pada tahun hadapan.
“Ia meliputi hasil terimaan bukan hasil termasuk royalti petroleum (RM1.28 bilion), cukai (RM61.02 juta) dan hasil bukan cukai (RM157.49 juta),” katanya. – K! ONLINE


Rakyat Terengganu kembali terima Dana Raya
Oleh MOHD AZLI ADLAN

15 November 2021, 3:12 pm
KUALA TERENGGANU – Kerajaan negeri Terengganu mengembalikan semula pemberian Dana Raya yang merupakan bantuan kepada rakyat berkelayakan di negeri tersebut sempena perayaan Hari Raya Aidilfitri pada tahun hadapan.
Menteri Besar Terengganu, Datuk Seri Dr. Ahmad Samsuri berkata, bantuan tersebut yang kini dijenamakan sebagai i-Fitri akan memberi manfaat kepada 115,000 penduduk negeri berkenaan.
“Bantuan i-Fitri berjumlah RM400 kepada setiap 31,500 isi rumah miskin (B40).
“Seramai 83,500 isi rumah yang berpendapatan antara RM2,500 hingga RM5,000 (M40) pula akan menerima RM250,” katanya ketika membentangkan Belanjawan Terengganu 2022 pada Sidang Dewan Undangan Negeri (DUN) Terengganu di sini hari ini.
Ahmad Samsuri berkata, bantuan tersebut diharap dapat menyokong kewangan isi rumah B40 dan sebahagian M40 agar dapat meraikan Aidilfitri tahun depan dengan lebih meriah setelah dua tahun menyambutnya dengan penuh keterbatasan.
Dalam pada itu, beliau juga mengumumkan bantuan tunai sekali bayar RM150 kepada setiap isteri keluarga yang berdaftar dengan e-Kasih, ibu tunggal, orang kelainan upaya (OKU).

“Belia berusia antara 18 hingga 39 tahun dan mahasiswa daripada isi rumah berpendapatan RM4,000 ke bawah juga layak menerima bantuan sekali bayar RM150 tersebut.
“Pemberian bernilai RM500 dalam bentuk tunai dan caruman tabung pendidikan pula akan diberikan kepada 70 pelajar yang menjadi yatim dan yatim piatu disebabkan kematian ibubapa dan penjaga akibat Covid-19,” katanya. – K! ONLINE


Sesi Persekolahan Penggal 3 2021/2022 bermula 2 Januari 2022
Oleh LUQMAN RIDHWAN MOHAMED NOR

15 November 2021, 3:46 pm
PUTRAJAYA – Sesi Persekolahan Penggal 3, 2021/2022 akan bermula pada 2 Januari hingga 20 Mac 2022 bagi sekolah di negeri Kumpulan A iaitu Johor, Kedah, Kelantan dan Terengganu.
Kementerian Pendidikan (KPM) berkata, sesi persekolahan bagi negeri di Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya) pula adalah pada 3 Januari hingga 20 Mac 2022.
“Kalendar Akademik Sesi 2022/2023 akan bermula pada 21 Mac 2022 hingga 11 Mac 2023 bagi sekolah di negeri Kumpulan A dan pada 21 Mac 2022 hingga 12 Mac 2023 bagi sekolah di negeri Kumpulan B,” katanya hari ini.
Menurutnya, Sesi Persekolahan Penggal 3, 2021/2022 dan Kalendar Akademik Sesi 2022/2023 boleh dimuat turun melalui laman web KPM di pautan https://www.moe.gov.my/takwim bermula hari ini. – K! ONLINE


MADA perlu jadi pengeluar benih padi sah
Oleh NORLIDA AKMAR IDROS

15 November 2021, 3:40 pm
ALOR SETAR – Kerajaan negeri berpandangan Lembaga Kemajuan Pertanian Muda (MADA) perlu menjadi pengeluar benih padi bagi mengatasi masalah kekurangan bekalan dan manipulasi harga benih padi sah yang dihadapi pesawah selama ini.
Menteri Besar, Datuk Seri Muhammad Sanusi Md. Nor berkata, langkah itu perlu dilaksanakan segera dengan kebenaran oleh Kementerian Pertanian dan Industri Makanan (MAFI).
“Kita berpandangan bahawa MADA sepatutnya mengeluarkan sendiri benih padi untuk kegunaan sawah di dalam atau luar kawasan MADA di Kedah.
“Menerusi langkah itu, MADA boleh kawal masa nak lepas air, masa nak hasilkan benih padi mengikut suasana dan kesesuaian tanah,” katanya.
Beliau berkata demikian ketika menjawab soalan tambahan Datuk Amiruddin Hamzah (Pejuang-Anak Bukit) berhubung tindakan jangka masa panjang bagi mengatasi masalah berkaitan benih padi pada sidang Dewan Undangan Negeri Kedah ke-14 di sini hari ini.
Katanya lagi, kebanyakkan daripada 12 syarikat yang membekalkan benih padi sah didapati tidak mempunyai petak sawah sendiri untuk menghasilkan benih padi.

“Mereka tidak ada petak dan kutip rata (benih padi) termasuk di Sijangkang (Selangor) untuk buat benih. Kita tidak tahu kualitinya pada tahap mana,” ujarnya. – K! ONLINE


Dua buah kereta musnah terbakar
Oleh HARIS FADILAH AHMAD

16 November 2021, 8:47 pm
LIPIS – Dua buah kereta yang diletak bersebelahan sebuah dewan makan surau musnah dalam kebakaran di Jalan Haji Ismail Kampung Tanjong Lipis di sini hari ini.
Ketua Balai Bomba Kuala Lipis, Haslizan Ramli berkata, bagaimanapun kejadian kira-kira pukul 3.30 petang itu tidak melibatkan kemalangan jiwa atau kecederaan.
“Bomba yang tiba di tempat kejadian pada pukul 3.53 petang mendapati api sedang marak yang mana dua buah kereta telah terbakar.
“Kebakaran dipercayai bermula daripada sebuah kereta yang diletakkan berhampiran dewan makan sebelum turut merebak ke dewan makan,” katanya di sini hari ini.
Menurutnya, operasi melibatkan lapan anggota dan sebuah jentera bomba manakala api berjaya dipadamkan sepenuhnya pada pukul 4.55 petang.
Beliau memberitahu, punca kejadian dan jumlah kerugian masih dalam siasatan. -K! ONLINE


Pesakit di Cameron Highlands bukan pelancong hanya di hantar ke PKRC
Oleh ABDUL RASHID ABDUL RAHMAN

16 November 2021, 8:30 pm
KUANTAN – Video tular yang memaparkan pesakit Covid-19 dibawa menaiki bas di Cameron Highlands baru-baru ini merupakan prosedur pemindahan biasa pesakit Covid-19 ke Pusat Kuarantin dan Rawatan Covid-19 (PKRC).
Pengarah Kesihatan Negeri Pahang, Datuk Dr. Nor Azimi Yunus berkata, setakat ini Pejabat Kesihatan Cameron Highlands tidak menerima sebarang notifikasi kes Covid-19 dalam kalangan pelancong untuk pengesanan kontak susulan daripada kejadian itu.
“Notifikasi untuk tindakan pengesanan kontak yang diterima setakat ini adalah melibatkan kontak keluarga dan bukannya pelancong.
“Sehingga 16 November lalu kes aktif di Cameron Highlands adalah sebanyak 77 kes melibatkan 17 kes import dan selebihnya adalah kes tempatan dan status Covid-19 di daerah Cameron Highlands terkawal dengan dua mukim berstatus jingga (Tanah Rata dan Ulu Telom) dan satu mukim berstatus kuning (Ringlet),” katanya dalam kenyataan di sini hari ini.
Menurutnya, kejadian yang tular berkenaan berlaku pada 9 November lalu yang mana hanya sembilan pesakit positif Covid-19 dibawa menggunakan bas ke PKRC di Maran dan Kuantan.
Jelasnya, kesemua sembilan pesakit terbabit perlu dimasukkan ke PKRC kerana situasi rumah mereka yang kurang sesuai untuk menjalani kuarantin kendiri serta pesakit terbabit terdiri daripada golongan kanak-kanak dan pesakit komorbid.

Sementara itu Nor Azimi berkata, Jabatan Kesihatan Negeri Pahang meminta masyarakat sentiasa patuhi prosedur operasi standard (SOP) yang ditetapkan meskipun telah lengkap dos vaksinasi serta dibolehkan untuk bersosial seperti melancong dan merentas negeri.
Ujarnya pematuhan SOP penting dalam mengekang penularan wabak Covid-19 yang masih belum berakhir dan sebagai antara usaha memutuskan rantaian Covid-19. -K! ONLINE


Pendaftaran secara walk in dos penggalak bermula 22 November
Oleh AHMAD SHAHERMAN SHAMSURI

16 November 2021, 11:07 pm
PETALING JAYA -Badan Bertindak Imunisasi Covid-19 Penggalak (CITF-B) bersetuju membenarkan pengambilan suntikan dos penggalak secara jumpa terus atau ‘walk-in’ bermula 22 November ini.
CITF-B dalam satu kenyataan berkata, keputusan tersebut dibuat selepas mesyuarat yang dipengerusikan Menteri Kesihatan, Khairy Jamaluddin Abu Bakar hari ini bersetuju melaksanakan kaedah tersebut di Pusat Pemberian Vaksin (PPV) fasiliti kesihatan swasta di seluruh negara.
Beliau berkata, pendaftaran secara walk-in akan dilaksanakan bagi individu yang layak pemberian dos penggalak serta individu yang ingin mendapatkan suntikan secara lebih awal sebelum janji temu.
“Selain itu, pendaftaran ini juga terbuka kepada individu yang masih belum menerima suntikan dos pertama atau kedua vaksin Covid-19.
“Individu yang terlepas janji temu vaksin dan remaja berusia antara 12-17 tahun yang belum melengkapkan vaksinasi juga turut dibenarkan,” katanya dalam satu kenyataan di sini hari ini.
Mengulas lanjut, CITF-B berkata, walaubagaimanapun buat masa ini, keutamaan pemberian dos penggalak adalah kepada petugas barisan hadapan kesihatan, keselamatan dan pertahanan.

“Turut diberi keutamaan adalah individu berusia 40 tahun dan ke atas; individu berusia 18 tahun dan ke atas dengan komorbiditi.
“Penghuni dan petugas di Pusat Jagaan Kesihatan Jangka Panjang, ibu mengandung dan keperluan ke luar negara juga diberikan keutamaan,” ujarnya.
Dengan pendekatan ini, CITF-B percaya ia akan memudahkan dan menggalakkan individu yang layak untuk secara sukarela menerima dos penggalak lebih awal tanpa perlu menunggu lebih lama.
“Selain pendaftaran secara walk-in ke PPV fasiliti kesihatan swasta, pendaftaran juga boleh dilakukan melalui telefon dan emel.
“Orang ramai boleh merujuk dan menghubungi senarai PPV yang menyediakan perkhidmatan walkin/telefon/email untuk daftar temujanji ini melalui www.protecthealth.com.my bermula 22 November 2021,” katanya.-K! ONLINE


RichWorks diiktiraf dalam membantu wanita
Oleh MOHD RASDAN AHMAD

16 November 2021, 9:15 pm
PETALING JAYA – RichWorks International Sdn. Bhd. dipilih sebagai salah satu rakan kerjasama dalam Program Wanita Bangkit Berniaga anjuran Kementerian Pembangunan Wanita, Keluarga dan Masyarakat dalam usaha membantu golongan wanita tempatan.
Menteri Pembangunan Wanita, Keluarga dan Masyarakat, Datuk Seri Rina Harun berkata, kolaborasi strategik tersebut bagaimanapun tidak melibatkan sebarang kos kepada kementerian.
“Sehingga kini, sebanyak 19,473 peserta telah mendaftar untuk mengikuti program tersebut dan RichWorks turut menawarkan latihan serta bimbingan motivasi secara percuma kepada golongan wanita yang berminat pada 26-28 November ini.
“Pemilihan RichWorks sebagai rakan kerjasama berikutan kemampuan dan prestasi yang terbukti telah melahirkan ribuan usahawan jutawan yang berjaya dan kekal sukses sehingga hari ini,” katanya di Dewan Rakyat hari ini.
Beliau berkata demikian ketika menjawab soalan Hanah Yeoh (Segambut-PH) yang ingin tahu mengenai jumlah perbelanjaan untuk Program Wanita Bangkit Berniaga di Dewan Rakyat.
Sementara itu, bagi golongan wanita yang berminat untuk mengetahui lebih lanjut mengenai program berkenaan boleh layari www.wanitabangkitberniaga.com. -K! ONLINE


Hak saya merindui Siti Sarah – Shuib
Oleh TENGKU SUZANA RAJA MAMAT

16 November 2021, 10:49 pm
PUCHONG – Genap 100 hari pemergian Allahyarham Siti Sarah, Shuib Sepahtu enggan menghiraukan skeptikal segelintir pihak yang mempersoalkan tindakannya terus membuat perkongsian tentang arwah isterinya dalam media sosial.
Shuib atau nama sebenarnya Shahmira Muhammad, 37, menjelaskan, media sosial bukan sekadar tempat meluahkan perasaan, bahkan platform yang boleh meneruskan doa-doa baik buat seseorang, khususnya insan tersayang.
“Semua orang ada kehidupan masing-masing sebab media sosial bukan tempat untuk meluahkan perasaan semata-mata.
“Kadang-kadang saya terfikir juga, mungkin menerusi perkongsian itu orang baca dan akan sampai lagi doa-doa dan al-Fatihah untuk dia,” jelas Shuib.
Majlis aqiqah, cukur jambul dan tahnik Ayash disempurnakanoleh Ustaz Tarmizi Abdul Rahman.
Menurut Shuib juga, merindui dan mengingati Siti Sarah juga adalah haknya.
“Kalau orang kata saya tak boleh move on dengan pemergian Siti Sarah, saya pun tak boleh nak kata apa. Saya pun tak tahu bila saya akan move on atau tidak. Biarlah orang nak cakap apa,” jelas Shuib ketika ditemui Kosmo! Online usai majlis aqiqah, cukur jambul dan tahnik anak bongsunya, Ayash Affan disempurnakan Ustaz Tarmizi Abdul Rahman.

Pada majlis sama, turut diadakan majlis tahlil 100 hari untuk arwah Siti Sarah.
Ditanya tentang kondisi emosinya, Shuib juga mengakui menangis dan terganggu emosi setiap kali terkenang arwah isterinya yang meninggal dunia pada 9 Ogos lalu.
USIA Ayash kini sudah mencecah tiga bulan.
“Anak-anak okey cuma sesekali cakap mak mereka dah tiada. Kalau saya pula memang rindu. Perasaan itu masih tak boleh move on dan senang menangis apabila teringat dia.
“Kalau ikutkan saya ini jenis yang kenal diri sendiri dan penuh dengan motivasi sebab selalu bagi ceramah di sana sini. Tapi apabila ini terjadi, terlalu cepat dan memang ambil masa untuk terima. Saya cuba nak move on, tapi perasaan saya ada dia saja. Tengok anak-anak, ingat dia,” katanya.
“Apabila nak buat majlis di sini, rasa dia ada. Sebab ketika mula pindah di sini dia memang suka buat majlis di sini. Memang sedihlah.
“Tapi, saya belum pernah mimpikan dia lagi. Sekali pun tidak ada lagi. Hanya anak ketiga, Mateen saja ada mimpi selepas tiga hari dia pergi. Anak lain pun tidak ada lagi,” katanya.
Selain itu, Shuib turut berkongsi tentang keadaan fizikalnya yang kelihatan semakin susut akibat hilang selera makan sejak pemergian isterinya.
“Ya, saya kurang makan sebab tak ada selera. Sudah tiga bulan tak selera makan. Kalau dengan arwah dulu dia suka makan. Jadi, saya tak boleh tolak. Malah, pada pukul 2 pagi pun boleh makan lagi. Sekarang, makan bila lapar saja, itu yang badan susut sikit. Susut dan hitam sebab saya akan main golf untuk lupakan sekejap pasal Sarah, tapi bila balik rumah, tetap teringat,” katanya.
Sementara itu, bapa mertua Shuib, Raisuddin Hamzah berkata, pada hari ke-100 pemergian Siti Sarah, dia sekali lagi menunaikan tanggungjawab sebagai bapa dengan meletakkan batu nesan ke pusara satu-satunya anak perempuannya itu.
“Pagi tadi, saya selesaikan memasang batu nisan ke pusara dia. Kalau orang kampung, kita panggil ‘turunkan batu’. Semasa tengok nama Siti Sarah di batu nisan, saya rasa macam tak percaya.
“Rasanya, patutnya terbalik, patutnya anak yang pasang batu nisan untuk ayah. Tapi itulah hakikatnya dan saya reda,” ujar Raisuddin.
Seperkara lagi, Shuib sendiri tidak sanggup barangkali tidak cukup kuat untuk meletakkan batu nisan yang tertulis nama Siti Sarah ke pusara yang dikunjunginya hampir setiap minggu itu.
“Tak, saya tak boleh buat tetapi saya ada cari dan kutip batu sungai untuk diletakkan di pusara Sarah,” katanya menutup perbualan. – K! ONLINE


Lelaki putus cinta menangis berguling-guling
Oleh KOSMO!

16 November 2021, 9:00 pm
JAKARTA – Sebuah klip video memaparkan aksi seorang lelaki yang menangis teresak-esak kerana ditinggalkan kekasih menjadi tular di media sosial dengan ramai netizen meluahkan rasa simpati malah, ada yang  kagum atas ketulusan hati lelaki tersebut, lapor laman berita Suara.com hari ini.
Menerusi klip video yang dikongsikan, lelaki tersebut pada awalnya kelihatan sedang bercakap dengan kekasihnya menggunakan telefon bimbit di atas sebuah kapal.
Bagaimanapun, ekspresi wajahnya secara tiba-tiba berubah apabila kekasihnya meminta untuk memutuskan hubungan mereka sehingga menyebabkannya menangis dan meraung.
Dia turut berguling di atas lantai dan merayu agar teman wanitanya tidak mengakhiri hubungan mereka.
“Saya tidak mahu putus, saya tidak mahu putus,” kata lelaki tersebut sambil menangis.
Video itu menjadi tular dengan ramai netizen memberikan pelbagai nasihat kepadanya.

“Jangan lemah sahabat. Rajin-rajin bekerja dan cari wang, pasti akan mudah temui pengganti. Kamu hanya perlu memilih yang mana satu sahaja,” kata seorang netizen.
“Begitulah perasaannya apabila kamu jatuh cinta dengan tulus, namun disia-siakan,” kata seorang lagi. – Agensi


Gerhana bulan separa terpanjang 19 November ini
Oleh KOSMO!

16 November 2021, 9:30 pm
WASHINGTON – Agensi Pentadbiran Aeronautik dan Angkasa Lepas Kebangsaan (NASA) melaporkan bahawa gerhana bulan separa terpanjang diramalkan berlaku pada 19 November ini selama 3 jam 28 minit dan 23 saat, lapor laman metro UK semalam.
Gerhana itu dijangka bermula kira-kira pukul 3.19 petang (waktu tempatan) dengan kemuncaknya sekitar pukul 5 petang (waktu tempatan) dan berakhir pukul 6.47 petang (waktu tempatan).
Gerhana bulan separa berlaku apabila bayang-bayang bumi meliputi 97 peratus bulan mengambang. Sebelum ini, gerhana paling panjang  berlaku pada 2018 dalam masa 1 jam 43 minit.
Gerhana kali ini juga akan menjadi gerhana bulan separa terpanjang dalam tempoh 580 tahun, demikian menurut balai cerap Holcomb di Universiti  Butler, Indiana.
Gerhana ini akan dapat dilihat di  Amerika Utara dan Lautan Pasifik, Alaska, Eropah Barat, timur Australia, New Zealand serta  Jepun. – Agensi


Majlis hari jadi satukan dua rakan terpisah sejak 25 tahun
16 November 2021, 8:41 pm
PETALING JAYA – Umpama program jejak kasih, begitulah kisah dua pemuda apabila berjaya ‘disatukan’ semula dalam sebuah majlis hari jadi.
Menariknya, kedua-dua mereka berlainan bangsa, namun keakraban mereka berkawan sejak dari umur 12 tahun telah membuatkan ikatan itu seperti adik-beradik.
Kisah penuh dramatik itu telah dikongsi di aplikasi Tiktok milik @norzanarahmad yang memaparkan kedua-dua mereka saling menangis selepas ditemukan semula setelah berpisah lebih 25 tahun.
Menerusi perkongsian itu juga, pemilik aplikasi tersebut memaklumkan bahawa suaminya telah berpisah dengan rakan berbangsa India itu sejak mereka berpindah rumah pada usia 12 tahun.
“Setelah 25 tahun akhirnya mereka bertemu kembali. Bertapa rindunya dia kepada kawannya, dulu suami tinggal di estet jadi dia ramai kawan India dan fasih berbahasa,” tulisnya.
Susulan perkongsian tersebut, rata-rata netizen meluahkan rasa kagum dengan hubungan kedua-dua mereka walaupun berlainan bangsa.

“Nilai satu persahabatan yang murni, lahir dari hati yang suci, terbaik sahabat selamanya,” tulis Amran Othman.
Turut meninggalkan komen adalah seorang lagi pengguna dikenali sebagai Abam Bob.
“Kalau semua masyarakat di negara ini bersahabat seperti ini, saya yakin negara kita akan harmoni selamanya,” ujarnya.
Pada masa sama, ada juga pengguna yang meluahkan rasa sedih apabila melihat reaksi kedua-dua mereka selepas berjaya ‘disatukan’ semula. -K! ONLINE


Warga emas maut lori terbalik dalam parit
Oleh ABDUL RASHID ABDUL RAHMAN

16 November 2021, 10:52 pm
KUANTAN – Seorang warga emas maut selepas lori yang dipandunya terbabas dan terbalik dalam parit di kawasan Lombong Gagak Sungai Rimau di Sungai Lembing, di sini hari ini.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, kejadian kira-kira pukul 12 tengah hari itu berlaku ketika mangsa, Juma’at Sulaiman,74, dalam perjalanan ke lombong bijih timah berkenaan bagi memindahkan hasil galian.
“Apabila sampai di tempat kejadian ketika sedang melalui selekoh bukit yang menurun, tiba-tiba dipercayai pemandu lori hilang kawalan lalu terbabas ke sebelah kanan lalu masuk ke dalam parit lalu terbalik.
“Akibat kemalangan tersebut, pemandu lori yang cedera parah di bahagian kepala disahkan meninggal dunia di tempat kejadian,” katanya di sini hari ini.
Menurutnya, mayat mangsa dibawa ke Hospital Tengku Ampuan Afzan (HTAA) Kuantan untuk bedah siasat.
Katanya, kes itu disiasat mengikut Seksyen 304 A Kanun Keseksaan dan siasatan masih giat dilakukan.

Katanya berdasarkan siasatan awal mendapati lokasi kejadian merupakan jalan berselekoh dengan permukaan jalan curam dan semasa kejadian permukaan jalan adalah kering.
“Hasil siasatan awal mendapati kemalangan berlaku di atas kecuaian pemandu lori yang gagal mengawal kenderaan ketika memandu,” ujarnya. -K! ONLINE


Mayat lelaki ditemui di air terjun kaki Bukit Larut
Oleh WAT KAMAL ABAS

16 November 2021, 10:59 pm
TAIPING – Mayat seorang lelaki dijumpai dalam keadaan terbaring dengan kesan kecederaan pada kepala dan patah paha kiri di kawasan air terjun lama Bukit Larut, dekat sini petang tadi
Mayat berkenaan ditemui orang awam yang melalui kawasan air terjun tersebut pada pukul 4.30 petang sebelum memaklumkan kejadian kepada pihak polis.
Ketua Polis Daerah Taiping, Asisten Komisioner Osman Mamat berkata, mayat mangsa yang berseluar pendek itu ditemui di kawasan air terjun iaitu kira-kira 350 meter dari jalan utama.
Menurut beliau, identiti mangsa disahkan sebagai S.Jagenrau, 35, dan dia dipercayai datang sendirian ke kawasan tersebut.
“Pihak polis telah pergi ke tempat kejadian dan menjumpai mangsa dalam keadaan terbaring di kawasan takungan air terjun.
“Mayat ditemui dalam keadaan tidak berbaju, dengan sebuah beg berwarna hitam yang disandang pada bahu kiri,” katanya dalam satu kenyataan hari ini.

Susulan penemuan tersebut, khidmat pihak bomba digunakan untuk membawa keluar mayat berkenaan.
Osman memberitahu, mayat mangsa kemudiannya dihantar ke Hospital Taiping untuk proses bedah siasat selepas mendapat keputusan ujian saringan Covid-19 dan kes diklasifikasikan sebagai mati mengejut. -K! ONLINE


Kadar kebolehjangkitan Covid-19 meningkat
Oleh SITI A'ISYAH SUKAIMI

16 November 2021, 8:04 pm
PUTRAJAYA – Kadar kebolehjangkitan Covid-19 atau Ro/Rt mencatatkan peningkatan sejak 6 November lalu biarpun kebanyakan indikator utama seperti purata kes aktif, kematian dan kes memerlukan rawatan di Unit Rawatan Rapi (ICU) menurun.
Berdasarkan analisis semasa jangkitan Covid-19 sehingga 13 November iaitu Minggu Epidemiologi (ME) ke-45, sebanyak 2,541,147 kes kumulatif Covid-19 dilaporkan dengan 64,047 kes aktif dan 29,631 kes kumulatif kematian.
Ketua Pengarah Kesihatan, Tan Sri Dr. Noor Hisham Abdullah berkata, peningkatan kadar kebolehjangkitan itu memberi kesan apabila kes baharu Covid-19 juga meningkat 11 peratus pada ME ke-45 berbanding minggu sebelumnya.
“Situasi ini kekal membimbangkan Kementerian Kesihatan (KKM) kerana peningkatan kes baharu dan nilai Rt daripada minggu sebelumnya menggambarkan potensi penularan jangkitan Covid-19 kepada masyarakat, seterusnya risiko pendedahan yang lebih tinggi untuk dijangkiti oleh virus tersebut.
“Sebagai makluman, peningkatan nilai Rt berkadar terus dengan peningkatan kes baharu Covid-19 terutamanya jika langkah-langkah pencegahan tidak diamalkan sepenuhnya oleh semua pihak,” katanya dalam satu kenyataan di sini hari ini.
Beliau berkata, pada ME ke-45 dari 7 November hingga 13 November, kes baharu meningkat 11 peratus iaitu daripada 35,303 kes (ME ke-44) kepada 39,181 kes(ME ke-44) manakala, purata kes aktif menurun 5.0 peratus iaitu daripada 65,573 kes (ME ke-44) kepada 62,224 kes (ME ke-45).

“Penurunan kes aktif ini dilihat konsisten sejak 10 minggu lalu. Kes kematian juga menurun 1.3 peratus iaitu daripada 380 kes (ME ke-44) kepada 375 kes (ME ke-45) dan purata kes di ICU juga menurun 2.0 peratus iaitu 516 kes (ME ke-44) kepada 504 kes (ME ke-4).
“Kes yang memerlukan alat bantuan pernafasan menunjukkan penurunan 13.2 peratus dari 214 kes (ME ke-44) ke 186 kes (ME ke-45). Bagaimanapun, nilai Rt meningkat dari 0.96 (95 peratus CI 0.95 hingga 0.97) ke 1.05 (95 peratus CI 1.04 hingga 1.06) sejak 1 November,” jelasnya. – K! ONLINE


Penyanyi rock kencing penonton
Oleh KOSMO!

16 November 2021, 7:30 pm
DAYTONA, FLORIDA – Seorang penyanyi kumpulan rock di Amerika Syarikat dikecam hebat ekoran aksi melampaunya membuang air kecil pada  muka seorang penonton ketika mengadakan konsert, lapor akhbar New York Post semalam.
Sophia Urista yang merupakan vokalis kumpulan Brass Against sedang melakukan persembahan bersama kumpulannya di festival Welcome to Rockville sebelum tiba-tiba memberitahu penonton bahawa dia perlu membuang air kecil.
“Saya perlu membuang air kecil dan saya tidak akan sempat untuk pergi ke tandas. Jadi, kita mungkin akan melakukan ‘persembahan’ bagi aktiviti tersebut,” katanya kepada penonton.
Penyanyi rock berusia 36 tahun itu kemudiannya mengajak seorang penonton naik ke pentas dan mengarahkannya untuk berbaring. Dia kemudian melakukan aksi tidak sopan tersebut.
Sementara itu, jurucakap Polis Pantai Daytona, Messod Bendayan berkata, pihaknya sudah melihat aduan di laman Facebook mengenai insiden memalukan tersebut dan telah meminta pengadu untuk membuat laporan polis.
Menurutnya, Urista boleh dipenjara  sehingga setahun atau membayar denda berjumlah AS$1,000 (RM4,163) jika didapati bersalah.

Video insiden tersebut menjadi tular di media sosial dengan ramai netizen meluahkan rasa jijik melihatkan aksi wanita itu.
“Menjijikkan. Saya rasa kedua-duanya mempunyai masalah mental,” kata seorang netizen. – Agensi


Tandas sekolah tanpa pintu di Texas
Oleh KOSMO!

16 November 2021, 8:30 pm
AUSTIN, TEXAS – Pengetua sebuah sekolah menengah di Texas memutuskan untuk mengalihkan pintu tandas bagi mengawal penyalahgunaan dadah dan kes salah laku lain yang telah berlaku pada tahun ini, lapor akhbar New York Post semalam.
Christina Steele Hantgin yang merupakan  pengetua Kolej Awal Sekolah Tinggi Travis, bertindak menghantar surat kepada ibu bapa bagi menjelaskan keputusannya, demikian menurut saluran berita CBS Austin.
Beliau berkata, banyak  kejadian salah laku yang berlaku di dalam tandas  sekolah tinggi terbabit dengan kira-kira 90 peratus daripadanya melibatkan kesalahan dadah.
Menurutnya, tidak ada kes serupa  berlaku sejak tindakan merobohkan pintu tandas dilakukan. Semua tandas itu tidak dapat  dilihat dari luar.
‘’Keutamaan nombor satu saya adalah keselamatan,” katanya dalam surat itu. -Agensi


NCIA lepasi sasaran pelaburan 2021
Oleh LUQMAN RIDHWAN MOHAMED NOR

16 November 2021, 7:44 pm
PUTRAJAYA – Peranan strategik dan proaktif Pihak Berkuasa Pelaksanaan Koridor Utara (NCIA) dan pelan tindakan menangani pemulihan pasca pandemik yang digariskan di bawah Pelan Pembangunan Strategik (SDP) Wilayah Ekonomi Koridor Utara (NCER) 2021-2025 mendapat pengiktirafan semasa Mesyuarat Majlis NCIA ke-27 hari ini.
Perdana Menteri, Datuk Seri Ismail Sabri Yaakob berkata, strategi yang diambil telah membuahkan hasil dengan pelaburan besar sebanyak RM21.41 bilion, peningkatan 34 peratus daripada sasaran awal sebanyak RM16 bilion.
Katanya, sektor pembuatan kekal sebagai aktiviti utama dalam NCER, menyumbang sebanyak 32 peratus daripada Keluaran Dalam Negeri Kasar (KDNK) dengan pelaburan yang diluluskan dalam sektor itu meningkat sebanyak 304 peratus daripada RM11.8 bilion pada separuh kedua 2020 kepada RM47.91 bilion pada separuh pertama 2021, menandakan pemulihan jangka panjang.
“Pemulihan dalam permintaan global membawa pertumbuhan perdagangan luar NCER sebanyak 13.1 peratus tahun ke tahun, merekodkan sebanyak RM191.7 bilion pada suku ketiga 2021 dengan jumlah sebanyak 35.1 peratus daripada
keseluruhan nilai perdagangan luar Malaysia.
“Pendekatan serampang tiga mata NCER yang memperkasakan kumpulan mudah terjejas melalui program modal insan yang berpaksikan rakyat, memangkin pertumbuhan ekonomi serantau yang seimbang melalui infrastruktur strategik dan memacu pelaburan swasta untuk menangani ketidakseimbangan serantau,” katanya dalam satu kenyataan hari ini.
Ismail Sabri berkata, pendekatan itu akan turut membolehkan NCER mencapai ekonomi bernilai RM300 bilion; purata pendapatan isi rumah mencapai RM10,508; 161,197 penciptaan pekerjaan terkumpul dan RM146.5 bilion pelaburan swasta menjelang 2025.

Di samping itu, ujarnya, pelaburan ke wilayah itu akan mewujudkan sejumlah 23,506 pekerjaan di NCER.
“Selari dengan konsep Keluarga Malaysia, lebih 65,000 peserta termasuk wanita, belia dan masyarakat Orang Asli telah menerima manfaat daripada pelbagai program modal insan berpaksikan rakyat dalam mengatasi cabaran pandemik.
“Program-program ini akan diteruskan sepanjang RMK-12, selaras dengan matlamat membasmi kemiskinan tegar menjelang 2025,” katanya. -K! ONLINE


Penuhi 7 tonggak sebelum masuk fasa endemik
Oleh MOHD RIDZAUDDIN ROSLAN

16 November 2021, 8:13 pm
PETALING JAYA- Sebanyak tujuh tonggak di bawah pendekatan menyeluruh menuju hidup bersama Covid-19 perlu dipenuhi sebagai persediaan negara untuk beralih ke fasa endemik dalam masa terdekat.
Menteri Kanan Pertahanan, Datuk Seri Hishammuddin Tun Hussein berkata, antara tonggak berkenaan termasuklah satu prosedur operasi standard (SOP) umum dan sembilan garis panduan.
“Seterusnya, Sistem Amaran dan Tindakan (HAS), National Testing Strategy selain TRIIS yang merupakan singkatan kepada konsep uji, lapor, asing, maklum dan cari (test, report, isolate, inform, seek).
“Automated Find, Test, Trace, Isolate, Support (FTTIS), pembukaan sempadan negara secara berperingkat dan mencari duta pemerkasaan komuniti juga merupakan antara tonggak digariskan,” katanya tadi.
Menurutnya, kebanyakan negeri sudah berada di Fasa 4 Pelan Pemulihan Negara (PPN) dan kita mesti bersedia untuk semua negeri beralih ke Fasa 4 dalam masa terdekat sekali gus membuka lebih banyak kelonggaran.
“Bagaimanapun, keutamaan kerajaan dalam memerangi Covid-19 tidak akan berganjak, iaitu untuk menyelamatkan nyawa, menurunkan penggunaan katil di Unit Rawatan Rapi (ICU), meluaskan pemberian vaksinasi melalui dos penggalak dan vaksinasi remaja.

“Ini amat penting memandangkan Covid-19 masih berada di sekeliling, kekal sebagai ancaman dan kita perlu belajar untuk hidup bersamanya,” jelasnya.
Katanya, beberapa hari lepas, Kementerian Kesihatan memaklumkan bahawa R-naught (Rt) meningkat melebihi 1.0 dan puncanya kerana sebahagian masyarakat mula berasa terlalu selesa dengan kelonggaran diberikan.
“Situasi itu mesti ditangani bagi mengelak keadaan lebih buruk. Kita lalui perintah berkurung (full lockdown) sebelum ini dan negara tidak boleh melaluinya sekali lagi,” tegasnya. -K! ONLINE


Penghantar barang kesal dapat tempahan daripada ‘Power Ranger’
Oleh KOSMO!

16 November 2021, 8:00 pm
JAKARTA – Seorang penghantar barang memuat naik video kekecewaannya terhadap bungkusan yang perlu dihantar setelah mendapati nama penerima  adalah ‘Power Ranger’, lapor laman berita Suara.com hari ini.
Satu video yang dimuat naik oleh penghantar barang tersebut di akaun TikToknya dengan nama @Jawad.hilman itu menarik perhatian netizen.
Menerusi video yang tular itu, lelaki tersebut berada di jalan kampung dipenuhi pokok yang kelihatan seperti hutan sambil duduk di atas motosikalnya.
Dia yang memakai baju hujan dan bertopi keledar putih itu merakamkan video dengan memegang sebuah bungkusan kecil  beserta riak wajah yang kesal.
“Bagi korang yang suka order online shop, kalau tulis tu nama biar betul, bila nama Power Ranger, nombor telefon kurang satu digit, tanya makcik-makcik pun ditertawakan,” kata lelaki dalam klip  video itu sambil terus memegang bungkusan.
Wajahnya sangat jengkel, manakala pada akhir rakaman tersebut, dia mencampakkan bungkusan itu. Dia mengaku pernah bertanyakan alamat penerima kepada beberapa penduduk, namun mereka hanya mentertawakannya.

Klip video itu mendapat 904,000 tanda suka dan  13.9 ribu komen. – Agensi


Tujuh kluster baharu dilapor
Oleh SITI A'ISYAH SUKAIMI

16 November 2021, 7:27 pm
PUTRAJAYA – Sebanyak tujuh kluster baharu dilaporkan hari ini dengan jumlah keseluruhan 252 kluster aktif setakat ini, menjadi antara penyumbang kepada 5,413 kes harian negara.
Ketua Pengarah Kesihatan, Tan Sri Dr. Noor Hisham Abdullah berkata, daripada kes baharu yang dilaporkan, 17 daripadanya kes import dengan jumlah keseluruhan kes positif Covid-19 sebanyak 2,556,865 kes.
“Sebanyak 102 kes (1.9 peratus) daripada kes harian negara adalah kategori tiga, empat dan lima manakala, 5,311 kes (98.1 peratus) kategori satu dan dua.
“Terdapat 6,013 kes sembuh dengan jumlah kes sembuh daripada Covid-19 sebanyak 2,461,780 kes,” katanya dalam satu kenyataan di sini hari ini.
Ujarnya, sebanyak 545 kes sedang dirawat di Unit Rawatan Rapi (ICU) dan 265 kes memerlukan bantuan pernafasan. -K!ONLINE


Kanak-kanak 4 tahun maut jatuh dari tingkat 29
Oleh NUR HUDA MUSA

16 November 2021, 7:52 pm
KUALA LUMPUR – Seorang kanak-kanak perempuan maut selepas dipercayai terjatuh dari tingkat 29 di sebuah kondominium di Jalan Ipoh, di sini hari ini.
Ketua Polis Daerah Sentul, Asisten Komisioner Beh Eng Lai berkata, kejadian berlaku ketika mangsa berusia empat tahun itu ditinggalkan bersendirian tanpa pengawasan di rumah oleh bapanya dalam keadaan pintu berkunci kerana keluar untuk membeli barang.
“Apabila bapa mangsa pulang ke rumah, lelaki itu mendapati anaknya telah tiada.
“Bapa mangsa meminta bantuan pihak pengurusan untuk mencari mangsa sebelum ditemui salah seorang kakitangan pengurusan di kawasan koridor tingkat lapan dalam keadaan tidak bernyawa.
“Hasil siasatan di tempat kejadian mendapati tingkap di bilik mangsa terbuka dan terdapat satu kerusi di tepi tingkap,” katanya dalam kenyataan di sini hari ini.
Menurut beliau, bapa mangsa mengesyaki anaknya telah terjatuh dari tingkap rumah mereka.

“Tingkap di bilik tersebut tidak berjeriji dan hasil siasatan lanjut mendapati  tiada sebarang unsur jenayah dalam insiden ini.
“Pihak Pengurusan telah menghubungi ambulans dari Hospital Selayang dan kematian mangsa telah disahkan oleh pegawai paramedik yang tiba di tempat kejadian,” ujarnya.
Mayat mangsa dibawa ke Unit Forensik Hospital Selayang untuk dibedah siasat bagi mengenal pasti punca kematian.
Kes diklasifikasikan sebagai mati mengejut. – K! ONLINE


Mahkamah arah anak angkat Rumah Bonda diserah pada JKM
Oleh NUZULSHAM SHAMSUDDIN

16 November 2021, 7:10 pm
KUALA LUMPUR – Seorang remaja perempuan berusia 16 tahun yang merupakan anak angkat pemilik Rumah Bonda Siti Bainun Ahd Razali diperintah untuk diserahkan kepada Jabatan Kebajikan Masyarakat (JKM) oleh Mahkamah Majistret di sini hari ini.
Majistret Norfarahain Roslan memutuskan demikian selepas mendengar hujahan daripada peguam-peguam dan keterangan saksi-saksi yang mewakili pemohon dan responden dalam permohonan tersebut.
Peguam Megat Syazlee Mokhtarom yang mewakili ibu remaja perempuan itu ketika ditemui selepas prosiding kes berkata berikutan keputusan mahkamah tersebut remaja berkenaan akan ditempatkan di Rumah Kanak-Kanak (RKK) Rembau di Negeri Sembilan sehingga berusia 18 tahun.
Sementara itu peguam Nur A’minahtul Mardiah Mohd. Nor yang mewakili Siti Bainun ketika ditemui berkata, anak guamnya tidak membantah untuk remaja itu diserahkan dan dijaga kepada JKM.
“Dalam prosiding hari ini, anak guam saya ada  membaca pernyataan untuk mahkamah merekodkan antaranya iaitu mana-mana pihak yang menjaga remaja itu, perlu memastikan keselamatan, kesihatan dan juga pendidikannya dengan baik,” katanya.
Ujar peguam itu lagi, mahkamah kemudian menetapkan 1 Disember ini untuk mendengar dua lagi permohonan hak penjagaan di bawah jagaan Siti Bainun.

Pada 2 November lalu, mahkamah sama, memerintahkan seorang kanak-kanak lelaki warga tempatan berusia dua tahun yang merupakan anak angkat pemilik Rumah Bonda Siti Bainun di serahkan kepada ibu kandungnya.
Mahkamah membuat keputusan itu, selepas meneliti laporan yang disediakan pegawai pelindung Jabatan Kebajikan Masyarakat (JKM), hak penjagaan bagi kanak-kanak berkenaan diberikan semula kepada ibu kandungnya.
Pada 28 Oktober lalu, mahkamah sama memerintahkan seorang kanak-kanak perempuan warga Indonesia berusia tiga tahun yang merupakan anak angkat pemilik Rumah Bonda Siti Bainun diserahkan kepada Jabatan Kebajikan Masyarakat (JKM). – K!ONLINE


Kerusi kedai dobi pun nak curi
Oleh ROSLIZA MOHAMED

16 November 2021, 7:03 pm
TUMPAT – Seorang pengusaha kedai dobi layan diri di Kampung Kota Kubang Labu, Wakaf Bharu di sini semalam tidak menyangka dua daripada enam buah kerusi plastik yang disediakan untuk kegunaan pelanggannya hilang dikebas pencuri.
Nadia Badarul Hisham ,31, berkata, kejadian itu disedarinya selepas memeriksa rakaman televisyen litar tertutup (CCTV) di premisnya kira-kira pukul 8 pagi tadi.
Menurutnya, berdasarkan rakaman CCTV, ia jelas menunjukkan terdapat individu yang mencuri dua buah kerusi plastik berwarna merah yang diletakkan di luar premisnya.
“Kedua-dua kerusi itu dianggarkan bernilai lebih RM200 dan ia diletakkan di premis tersebut untuk kegunaan pelanggan semasa membasuh pakaian di dobi.
“Menyedari kejadian itu, seorang pekerja saya telah datang ke premis dan mendapati dua kerusi yang diletakkan di luar premis sudah hilang,” katanya ketika ditemui Kosmo! hari ini.
Menurut Nadia, dia masih tidak percaya ada individu yang sanggup mencuri kerusi yang diletakkan di kedai dobinya kerana premis tersebut sudah dilengkapi dengan CCTV.

“Sebelum ini, ada individu di premis sebelah meminjam kerusi itu untuk duduk, namun mereka mengembalikan semula di tempat asal.
“Saya harap individu yang tidak bertanggungjawab mencuri dua buah kerusi itu agar memulangkannya semula sebelum laporan polis dibuat,” ujarnya. -K! ONLINE


Gempa bumi sederhana di Lautan Hindi
Oleh ALWANI ZAFIRAH

16 November 2021, 6:44 pm
PETALING JAYA – Kejadian gempa bumi sederhana berukuran 5.3 skala Ritcher telah berlaku di Lautan Hindi Selatan pada pukul 4.33 petang, hari ini.
Jabatan Meteorologi (MetMalaysia) di laman Facebook memaklumkan, bencana alam tersebut berlaku di koordinat 9.2 darjah Selatan dan 88.4 darjah Timur.
Berdasarkan pemerhatian MetMalaysia, jarak kejadian tersebut berlaku sejauh 1,463 kilometer (km) arah Barat Daya dari Siberut, Indonesia dengan kedalaman 10 kilometer (km).
“Bagaimanapun, tiada ancaman tsunami kepada Malaysia susulan kejadian bencana alam itu,” katanya di sini hari ini. – K! ONLINE


Kes kematian Covid-19 di Terengganu meningkat
Oleh MOHD AZLI ADLAN

16 November 2021, 6:23 pm
KUALA TERENGGANU – Kes kematian akibat Covid-19 di negeri Terengganu menunjukkan trend kenaikan sejak tiga minggu lalu.
Pengarah Kesihatan Terengganu, Datuk Dr. Kasemani Embong berkata, ia seiring dengan peningkatan kemasukan ke wad hospital dalam kalangan pesakit Covid-19 tahap tiga hingga lima bagi tempoh sama.
“Sebanyak sembulan kematian direkodkan semalam di Terengganu iaitu masing-masing tiga kes di Kuala Terengganu dan Kuala Nerus, Marang (dua kes) dan Hulu Terengganu (satu kes).
“Ia menjadikan jumlah keseluruhan kematian akibat Covid-19 di negeri ini sejak tahun lalu sebanyak 647 kes,” katanya ketika ditemui di sini hari ini.
Dalam perkembangan sama, Kasemani memberitahu, buat masa ini, 34 pesakit Covid-19 tahap tiga hingga lima sedang menerima rawatan di dua hospital di Terengganu.
Jelas beliau, ia merangkumi pesakit Covid-19 tahap tiga (11 peratus), tahap empat (18 peratus) dan tahap lima (lima peratus).

“Walaupun berlaku peningkatan kematian dan peningkatan penggunaan katil di hospital, sebenarnya kes positif harian Covid-19 di Terengganu tidak menunjukkan kenaikan dan masih terkawal.
“Begitupun saya menggalakkan rakyat negeri ini agar mengambil dos penggalak di samping sentiasa menjaga prosedur operasi standard (SOP) norma baharu ditetapkan,” katanya. – K! ONLINE


Persediaan buka sekolah di Perak lancar
Oleh KOSMO!

16 November 2021, 6:15 pm
Oleh LIYANA RAMLI
IPOH – Semua warga sekolah terutamanya pelajar dan guru-guru dinasihati agar menjaga pematuhan (SOP) sebaiknya apabila sesi persekolahan bermula tidak lama lagi.
Pengoperasian institusi pendidikan di bawah Kementerian Pendidikan di Perak bermula 22 November ini mengikut ketetapan Fasa 4 Pelan Pemulihan Negara (PPN).
Pengarah Pendidikan Negeri Perak, Datuk Dr. Mohd. Suhaimi Mohamed Ali berkata, pihaknya juga berpuas hati dengan persediaan yang dilakukan pihak pengurusan sekolah.
Mohd. Suhaimi
“Jabatan Pendidikan Negeri (JPN) Perak berpuas hati dengan komitmen yang diberikan oleh pihak sekolah bagi persediaan pembukaan sekolah Isnin depan.
“Semua sekolah telah bersedia untuk beroperasi semula dari segi pematuhan prosedur operasi standard (SOP) dan sebagainya,” katanya.

Beliau berkata demikian ketika ditemui pada Majlis Perasmian Pejabat Baharu Koperasi Guru-Guru Sekolah Malaysia (KGSM) Berhad (Bhd) di sini hari ini.
Turut hadir Pengerusi KGSM, Muslim Ahmad.
Pengoperasian sesi persekolahan di negeri ini melibatkan kehadiran murid darjah satu hingga enam di sekolah rendah serta kelas peralihan dan tingkatan satu hingga empat di sekolah menengah. -K! ONLINE


Pelajar cemerlang maut tak sempat sambung pengajian di Mesir
Oleh NORLIA RAMLI

16 November 2021, 6:35 pm
BALING – Impian seorang remaja lelaki untuk menyambung pengajian ke Universiti Al-Azhar di Mesir pada hujung bulan ini tidak kesampaian selepas dia maut dalam kemalangan di Simpang Empat Charok Nau, Jalan Baru Baling-Kupang di sini hari ini.
Dalam kejadian pukul 11.49 pagi itu, mangsa, Muhammad Munzir Abdul Razak, 19, merupakan bekas pelajar tahfiz Sekolah Menengah Agama Yayasan Khairiah, Kupang dekat sini dilaporkan parah dan disahkan meninggal dunia di lokasi.
Arwah Muhammad Munzir pernah menerima anugerah Pelajar Terbaik Sekolah-Sekolah Agama Negeri Kedah pada tahun lalu.
Ketua Polis Daerah Baling, Superintendan Shamsudin Mamat berkata, kemalangan berlaku apabila kenderaan pelbagai guna (MPV) jenis Toyota Unser dipandu lelaki berusia 49 tahun dalam perjalanan dari arah Pekan Baling ke Kupang.
“Sebaik tiba di tempat kejadian, mangsa yang menunggang motosikal jenis Yamaha Lagenda dikatakan keluar dari simpang di sebelah kiri jalan dari Taman Harmoni secara mengejut,” katanya di sini hari ini.
Menurut beliau, MPV tersebut terlanggar bahagian hadapan motosikal menyebabkan mangsa tercampak ke laluan bertentangan dan meninggal dunia.

Sementara itu, bapa mangsa, Abdul Razak Saleh, 53, memberitahu, segala persiapan anaknya berangkat ke Mesir pada hujung bulan ini telah disediakan.
“Arwah amat teruja untuk menyambung pengajian dan segala persiapan telah dilakukan, cuma menunggu tarikh berangkat.
“Semalam arwah ke Baling dan menumpang bermalam di rumah kawan baiknya kerana dia akan melakukan ujian menunggang motosikal dan telah lulus pagi tadi,” katanya. – K! ONLINE